BERJASA tak tanding PRN elak pertembungan undi Melayu

Oleh Athirah Huda Zalhe

BANGI, 9 Muharram 1445H, Khamis – BERJASA memutuskan untuk tidak bertanding dalam mana-mana kerusi Pilihan Raya Umum Dewan Undangan Negeri Ke-15 (PRU DUN Ke-15) pada 12 Ogos ini.

Presidennya, Haji Zamani Ibrahim berkata, ketetapan itu dibuat bagi mengelakkan pertembungan pelbagai penjuru di kerusi-kerusi kawasan majoriti pengundi Melayu.

Beliau berkata, parti itu juga mengambil kira pelbagai faktor lain termasuklah situasi geopolitik, keadaan dominasi kuasa politik semasa orang Melayu dan kepentingan kesatuan undi-undi orang Melayu di enam negeri terlibat.

Bagaimanapun, Zamani berkata, BERJASA akan tetap berperanan dan menyumbang dalam PRU DUN Ke-15 dengan melancarkan kempen ‘Melayu Turun Undi’, bagi menunjukkan kesatuan dalam mengangkat pemimpin berwibawa.

“BERJASA akan mengemukakan dan menyatakan sokongan kepada calon-calon yang mempunyai kewibawaan untuk dijadikan panduan bagi rakyat mengundi demi kepentingan rakyat dan negara.

“BERJASA akan mengerahkan seluruh ahli parti dan sukarelawan untuk memantau proses demokrasi dalam PRN 2023 dan memastikan semua pihak mengikut peraturan-peraturan pilihan raya yang telah ditetapkan.

“BERJASA juga akan membuat laporan dan desakan untuk tindakan jika terdapat sebarang pelanggaran undang-undang pilihan raya,” katanya dalam sidang media di Hotel Tenera di sini, hari ini.

BERITA LANJUT MENYUSUL


Murid perempuan Tahun Empat maut digilis lori treler

BUKIT MERTAJAM, 18 Syawal 1443H, Khamis – Seorang murid perempuan Tahun Empat maut selepas motosikal dinaiki bersama ibunya terbabit dalam kemalangan dengan sebuah lori treler di Jalan Kampung Baru, Alma, di sini hari ini.

Ketua Polis Daerah Seberang Perai Tengah (SPT), ACP Shafee Abd Samad berkata, kanak-kanak perempuan berusia 10 tahun yang membonceng motosikal itu meninggal dunia di lokasi kejadian akibat kecederaan parah selepas terbabit dalam kemalangan kira-kira jam 1.45 tengah hari ini.

Katanya berdasarkan siasatan awal, kemalangan dipercayai berlaku motosikal yang ditunggang ibu kanak-kanak itu hilang kawalan, menyebabkan kedua-dua mereka terjatuh di atas jalan raya.

“Wanita berusia 30-an itu sempat menyelamatkan diri sebaik terjatuh manakala anaknya yang membonceng, digilis oleh lori treler yang datang dari arah sama, dan mangsa disahkan meninggal dunia di tempat kejadian,” katanya dalam kenyataan malam ini.

Beliau berkata, mayat kanak-kanak itu dihantar ke Unit Forensik Hospital Bukit Mertajam untuk dibedah siasat, manakala ibunya yang mengalami kecederaan ringan dalam kemalangan dirawat di hospital sama.

Katanya, kes disiasat mengikut Seksyen 41(1) Akta Pengangkutan Jalan 1987. – Bernama


COVID-19: Kes baharu kembali lepasi angka 5,000

KUALA LUMPUR, 29 Jamadilakhir 1443H, Selasa – Jumlah kes baharu harian COVID-19 dalam negara kembali mencatatkan angka melepasi 5,000 apabila merekodkan 5,566 kes hari ini berbanding 4,774 kes semalam, menjadikan jumlah kumulatif 2,876,324 kes setakat 12 tengah hari tadi.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah kes baharu itu, 51 kes adalah kategori tiga, empat dan lima manakala bakinya kategori satu dan dua.

“Daripada 5,566 kes itu, sebanyak 227 adalah kes import dan 5,339 kes tempatan manakala yang memerlukan rawatan di Unit Rawatan Rapi (ICU) ialah 113 kes dan 59 kes memerlukan bantuan pernafasan,” katanya dalam kenyataan harian situasi semasa jangkitan COVID-19.

Beliau berkata, sebanyak 3,187 kes sembuh dilaporkan menjadikan jumlah kumulatif sembuh setakat ini ialah 2,787,190 orang.

Selain itu, Dr Noor Hisham berkata, tujuh kluster baharu direkodkan dengan 318 kluster masih aktif setakat ini.

Mengenai kadar kebolehjangkitan (Rt), beliau berkata, Rt negara berada pada paras 1.15 dengan Kedah dan Johor masing-masing merekodkan nilai Rt tertinggi iaitu 1.17 setakat semalam.

“Maklumat terperinci lain berkenaan situasi semasa jangkitan dan penularan COVID-19 di Malaysia akan dimuat naik ke laman web COVIDNOW di https://covidnow.moh.gov.my. Data akan dikemas kini pada jam 12 tengah malam setiap hari,” katanya.-  Bernama


Sekolah agama, madrasah tahfiz boleh beroperasi mulai 15 Julai

KUALA LUMPUR, 10 Zulkaedah 1441H, Khamis – Semua sekolah agama dan madrasah tahfiz yang berdaftar di bawah Kementerian Pendidikan (KPM) dan pihak kerajaan negeri dibenarkan untuk dibuka semula mulai 15 Julai ini.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata bagaimanapun bagi sekolah agama dan madrasah tahfiz yang tidak berdaftar, mereka perlu merujuk kepada pihak kerajaan negeri sebelum memulakan operasi.

“Semuanya (juga perlu) tertakluk kepada prosedur operasi standard (SOP) yang telah dikemukakan oleh KPM supaya kita akan dapat menamatkan rangkaian COVID-19.

“(Pembukaan ini juga) Termasuk madrasah yang jika berdaftar bawah KPM boleh terus dapat beroperasi tetapi jika tidak berdaftar mereka kena mohon dengan kerajaan negeri masing-masing,” katanya dalam satu sidang media selepas mengadakan lawatan kerja ke Mahkamah Syariah Wilayah Persekutuan (MSWP) di sini, hari ini.

Semalam, Menteri Kanan (Pendidikan) Dr Mohd Radzi Md Jidin berkata pelajar tingkatan satu hingga empat dan pelajar kelas peralihan serta murid tahun lima dan enam akan kembali ke sekolah bermula 15 Julai ini.

Mohd Radzi berkata pembukaan semula sekolah bagi murid tahun satu hingga empat pula adalah pada minggu berikutnya iaitu 22 Julai.

Sementara itu, Zulkifli berkata pihaknya akan memberikan latihan berterusan kepada pegawai dan kakitangan MSWP sesuai dengan normal baharu bagi meningkatkan kompentensi mereka.

“MSWP juga perlu lebih cekap dan pantas dalam urus tadbir, penambahbaikan juga akan dilaksanakan kepada sistem Sifar Kes Tertunggak (SiKeT) dalam usaha menyelesaikan kes yang tertunggak,” katanya.

Dalam lawatannya ke MSWP, Zulkifli meluangkan masa selama kira-kira dua jam lebih bagi melihat sendiri perjalanan operasi mahkamah itu. – Bernama


Polis Melaka nafi tutup sempadan negeri sempena PRN

MELAKA, 2 Rabiulakhir 1443H, Ahad – Polis Melaka menafikan akan menutup sempadan negeri selama 15 hari sempena Pilihan Raya Negeri (PRN) seperti ditularkan menerusi media sosial.

Ketua Polis negeri Datuk Abdul Majid Mohd Ali berkata prosedur operasi standard (SOP) yang tular sejak petang semalam adalah palsu dengan disunting daripada SOP PRN Sabah sebelum ini dan perkara itu kini disiasat mengikut Seksyen 233 Akta Komunikasi dan Multimedia 1998.

“Polis Melaka masih menunggu SOP berkaitan PRN Melaka daripada Suruhanjaya Pilihan Raya (SPR) dan Majlis Keselamatan Negara (MKN).

“Orang ramai diminta tidak mudah percaya dengan penularan maklumat tidak sah di media sosial dan diminta menghubungi Bilik Gerakan Polis Melaka jika memerlukan penjelasan,” katanya ketika dihubungi Bernama di sini.

Kenyataan yang tular tersebut antaranya turut menyatakan bahawa penutupan sempadan negeri Melaka dalam tempoh 15 hari bermula sehari sebelum hari penamaan calon sehingga hari mengundi pada 20 November 2021 termasuk sekatan jalan raya (SJR) diaktifkan oleh pihak Polis Diraja Malaysia (PDRM).

SPR menetapkan tarikh mengundi bagi PRN Melaka pada 20 November manakala penamaan calon pada 8 November dan undi awal pada 16 November ekoran pembubaran Dewan Undangan Negeri (DUN) pada 4 Oktober lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali. – Bernama


Malaysia tidak mahu OIC sekadar keluar kenyataan kutuk semata-mata: Zambry

Oleh Mohd Haikal Mohd Isa

RIYADH, 27 Rabiulakhir 1445H, Sabtu – Malaysia tidak mahu mesyuarat dan pertemuan-pertemuan dalam Pertubuhan Kerjasama Islam (OIC) berkenaan Palestin hanya sekadar berakhir dengan kenyataan mengutuk semata-mata tanpa mengemukakan sebarang langkah konkrit untuk bergerak ke hadapan.

Sebaliknya, Menteri Luar, Datuk Seri Dr Zambry Abdul Kadir berkata, perlu ada penegasan daripada negara-negara anggota OIC supaya gencatan senjata disegerakan dan pembunuhan yang sedang berlaku di Palestin ketika ini dihentikan.

“Kita tidak mahu mesyuarat, pertemuan demi pertemuan (OIC), tetapi ia tidak memberikan apa-apa impak, tidak menghasilkan apa-apa.

“Perlu ada penegasan, ada langkah-langkah ke hadapan daripada negara-negara anggota untuk menyegerakan proses gencatan senjata, untuk segera dihentikan serangan dan pembunuhan kejam oleh rejim (Israel) yang tidak berperikemanusiaan ini,” katanya kepada wartawan Malaysia di sini, hari ini.

Sebelum itu, beliau telah menghadiri mesyuarat menteri-menteri luar OIC bersempena dengan Sidang Kemuncak Tergempar OIC kali kelapan yang akan berlangsung hari ini di ibu negara Arab Saudi itu.

Sidang kemuncak tergempar itu akan membincangkan kekejaman dan serangan berterusan yang tidak berperikemanusiaan oleh rejim Israel terhadap Palestin.

Dihoskan oleh Putera Mahkota dan Perdana Menteri Arab Saudi, Mohammed bin Salman, sidang kemuncak itu akan turut dihadiri oleh pemimpin dan wakil negara anggota OIC.

Sidang kemuncak tergempar itu adalah hasil bkerjasama utuh Perdana Menteri Datuk Seri Anwar Ibrahim bersama beberapa pemimpin OIC.

Perdana Menteri dijangka tiba di Riyadh hari ini bagi menghadiri sidang kemuncak tergempar itu, dan beliau dijangka menyuarakan ketegasan pendirian Malaysia berkenaan isu Palestin yang telah berlarutan sejak sekian lama.

“Apa  yang perlu ada ialah, langkah segera untuk menamatkan peperangan ini. Kita tidak boleh membiarkan pembunuhan kejam dilakukan, kanak-kanak, wanita dan orang awam dibunuh dengan kejam atas nama hak mereka (Israel) untuk self-defence,” kata Zambry.

Beliau berkata sidang kemuncak tergempar OIC hari ini akan didahului dengan Sidang Kemuncak Negara-Negara Arab.

Zambry berkata, satu kenyataan bersama akan dikeluarkan pada akhir kedua-dua sidang kemuncak itu, yang diharap dapat memberikan impak besar.

Ini katanya adalah kerana Malaysia mahu tindakan yang benar-benar konkrit untuk menyelesaikan masalah rakyat Palestin, bukan sahaja di Gaza tetapi juga di Tebing Barat yang mula diserang oleh rejim Israel.

Serangan berterusan tanpa henti rejim Israel terhadap penduduk Palestin di Gaza sejak kira-kira sebulan yang lepas telah membunuh lebih 11,000 orang, dengan sebahagian besar daripada yang terbunuh itu adalah penduduk awam terutamanya wanita dan kanak-kanak. – Bernama


Segera buru ‘pihak’ sembunyi gula

BANGI, 6 Zulkaedah 1444H, Jumaat – Operasi mengesan pihak yang terbabit dalam menyembunyikan gula sehingga berlaku krisis bekalan bahan mentah itu perlu disegerakan.

Presiden Persatuan Pengguna Pulau Pinang (CAP), Mohideen Abdul kader berkata, ramai yang mengadu berdepan kesukaran mendapatkan gula putih walaupun kerajaan memberi jaminan bekalan mencukupi.

“Memandangkan krisis gula semakin teruk, Kementerian Perdagangan Dalam Negeri dan Kos Sara Hidup (KPDN) perlu segera melancarkan operasi di seluruh negara terhadap penyorok dan pencatu gula ini.

“Kita percaya mereka ini yang memburukkan lagi krisis dengan menyekat bekalan komoditi itu ke pasaran,” katanya dalam kenyataan, hari ini.

Mohideen juga mengesyorkan serbuan oleh Bahagian Penguatkuasa KPDN dilakukan di seluruh negara.

Ini bagi memaksa individu atau pihak yang menyembunyi bekalan tersebut mengeluarkan stok gula mereka ke pasaran.


Sabitan Kes SRC: Najib akan failkan petisyen rayuan di Mahkamah Persekutuan

PUTRAJAYA, 23 Ramadan 1443H, Isnin – Bekas Perdana Menteri Datuk Seri Najib Tun Razak akan memfailkan petisyen rayuan untuk mengetepikan sabitan dalam kes penyelewengan RM42 juta dana SRC International Sdn Bhd di Mahkamah Persekutuan, hari ini.

Ini susulan keputusan sebulat suara oleh panel tiga hakim yang diketuai Hakim Besar Sabah dan Sarawak Tan Sri Abang Iskandar Abang Hashim, yang membenarkan permohonan Najib untuk lanjutan masa selewat-lewatnya hari ini untuk memfailkan petisyen rayuan tersebut.

Dua lagi hakim yang bersidang ialah Hakim Mahkamah Persekutuan Datuk Nallini Pathmanathan dan Datuk Mary Lim Thiam Suan.

Perkara itu disahkan Timbalan Pendakwa Raya Mohd Ashrof Adrin Kamarul selepas permohonan itu didengar secara dalam talian.

“Bagi permohonan (oleh Najib) untuk lanjutan masa memfailkan petisyen rayuan hari ini, keputusan sebulat suara (diberi) oleh Mahkamah Persekutuan untuk memberikan lanjutan itu mulai 11 April.

“Pemohon (Najib) akan memfailkan petisyen rayuan untuk rayuan utama kes (sabitan) SRC selewat-lewatnya hari ini,” kata Mohd Ashrof kepada pemberita selepas pendengaran permohonan tersebut.

Pada 11 April lepas, Ahli Parlimen Pekan itu melalui Tetuan Shafee & Co memohon lanjutan masa selewat-lewatnya pada 25 April untuk memfailkan petisyen rayuan.

Berdasarkan afidavit sokongannya, Najib berkata alasan penghakiman yang disediakan oleh hakim-hakim Mahkamah Rayuan mengandungi 176 jilid keseluruhannya dan pihak pembelaan menerimanya pada 31 Mac lepas.

“Adalah mustahil untuk pasukan pembelaan saya meneliti semua rekod rayuan dan menyediakan petisyen rayuan yang lengkap dalam masa yang singkat bagi menangani segala isu yang telah dibangkitkan oleh Hakim-hakim Mahkamah Rayuan.

“Alasan penghakiman itu perlu diteliti dengan memeriksa nota prosiding pada kedua-dua peringkat prosiding bagi memastikan ketepatan dalam dapatan fakta, inferens yang dibuat dan undang-undang yang terpakai,” kata Najib.

Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC International.

Hakim Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.

Najib kemudian memfailkan rayuan di Mahkamah Persekutuan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kerana DAP, UMNO mungkin kalah PRN Selangor: Noh Omar

BANGI, 15 Rejab 1444H, Isnin — UMNO dijangka berdepan kekalahan termasuk di beberapa kubu kuat parti itu pada Pilihan Raya Negeri (PRN) Selangor.

Perkara tersebut disuarakan Bekas Pengerusi UMNO Selangor, Tan Sri Noh Omar berdasarkan keputusan Pilihan Raya Umum ke-15 (PRU15) lalu.

“Kawasan kubu kuat pun kalah (PRU15) seperti di Tanjong Karang, Sungai Besar dan Sabak Bernam.

“Ketiga-tiga kawasan itu Perikatan Nasional (PN) menang, itu kawasan majoriti Melayu,” katanya seperti dilapor Sinar Harian.

Noh menjelaskan, UMNO tidak akan menang di Selangor melainkan jika mengharapkan pengundi bukan Melayu.

“Mungkin pada masa itu (PRU15), pengundi masih menyokong UMNO tetapi sekarang ini, orang yang sokong UMNO bila dia tengok parti itu berkawan dengan DAP, kalau tahu dia takkan undi,” katanya.

Beliau berkata, ada pengundi yang berjumpa dengan mengakui tidak akan memilih UMNO sekiranya parti itu terus bekerjasama dengan DAP.

“Saya berjumpa dengan orang kampung saya mengaku undi BN (Barisan Nasional) pada PRU15 lepas, tetapi kalau tahu UMNO bersama DAP, mereka kata tak mahu undi BN,” jelasnya.


Apakah KPM langsung tiada autoriti henti ambil lulusan UEC?

BANGI, 22 Zulhijjah 1441H, Rabu – Presiden gerakan Islam, Ikatan Muslimin Malaysia (ISMA), Haji Aminuddin Yahaya merayu kepada kerajaan agar menutup segala pintu yang membolehkan Sijil Peperiksaan Bersepadu (UEC) diiktiraf.

Beliau berkata demikian susulan kenyataan Menteri Pendidikan, Dr Mohd Radzi Md Jidin bahawa, dasar pengambilan pelajar kelulusan UEC untuk tujuan kemasukan ke Institut Pendidikan Guru (IPG) bagi mata pelajaran bahasa Cina untuk Sekolah Jenis Kebangsaan Cina (SJKC) telah ada sejak 2011 lagi.

Program itu yang telah berjalan sejak pemerintahan Barisan Nasional (BN) turut diteruskan ketika pemerintahan kerajaan Pakatan Harapan (PH).

Tidak berpuas hati dengan penjelasan itu, Haji Aminuddin mempersoalkan sama ada Kementerian Pendidikan Malaysia (KPM) langsung tidak mempunyai autoriti untuk menarik balik dasar berkenaan.

“Maka timbul persoalan di sini, apakah Kementerian Pendidikan mahu mengatakan bahawa mereka tidak boleh menarik balik atau sekurang-kurangnya menghentikan program ini?

“Apakah kerajaan ‘tidak boleh sentuh’ apa-apa keistimewaan yang telah diberikan kepada sijil UEC ini?

“Saya risau jika ini adalah langkah dan peringkat awal ke arah pengiktirafan UEC kerana kita tahu Dong Zong dan konco-konco politik mereka sangat licik mengatur strategi dan melobi,” katanya dalam satu kenyataan, hari ini.

Mengulas lanjut, Haji Aminuddin berkata, timbul satu persoalan yang lebih besar lagi, iaitu jika kerajaan benar-benar ‘terpaksa’ menerima graduan UEC hanya untuk ke program perguruan Bahasa Cina pada tahun 2011 kerana kekurangan kepakaran, apakah sehingga sekarang kerajaan mahu ‘berhutang jasa’ dan bergantung kepada Dong Zong dalam menyediakan tenaga guru bahasa Cina.

Mempertikaikan situasi itu, beliau berkata, adalah mustahil jika kerajaan tidak mampu membangunkan sebuah program atau institut bahasa Cina milik kerajaan untuk kemasukan ke program perguruan PISMP.

“Kerana saya yakin ramai pelajar atau lepasan sekolah aliran kebangsaan yang mahu belajar bahasa Cina,” katanya.

Haji Aminuddin yang juga Pengerusi Pertubuhan Oembela-Pembela Islam (PEMBELA) menegaskan, kerajaan perlu ‘merdeka’ daripada bergantung kepada pertubuhan radikal Dong Zong.

“Jasa-jasa yang mereka taburkan pastinya bukanlah percuma atau ‘amal jariah’ sahaja.

“Ingatlah sejarah, bahawa betapa kerasnya Dong Zong menentang falsafah dan sistem pendidikan kebangsaan sejak dahulu lagi.

“Takkan sekarang kerajaan Malaysia dengan muka yang tak malunya mahu menagih dari mereka? Memalukan! Apa yang lebih memalukan ialah, Dong Zong tidak perlu ada dalam Parlimen pun untuk melaksanakan agenda mereka,” katanya.


Turkiye taruh harapan Perjanjian bijirin Laut Hitam diteruskan

ISTANBUL, 19 Zulhijjah 1444H, Sabtu – Presiden Turkiye, Recep Tayyip Erdogan mendesak Russia supaya melanjutkan Perjanjian Bijirin Laut Hitam sekurang-kurang tiga bulan lagi selepas tamat tempoh perjanjian 17 Julai ini.

Beliau berkata demikian dalam sidang media bersama Presiden Ukraine, Volodymyr Zelensky selepas mengadakan pertemuan bagi membincangkan masa depan perjanjian berkenaan.

Tahun lalu, Turkiye dan Pertubuhan Bangsa-Bangsa Bersatu (PBB) menjadi orang tengah bagi membolehkan eksport bijirin dari pelabuhan Laut Hitam Ukraine walaupun negara berdepan peperangan.

Sementara itu, Erdogan berkata, pihaknya sedang berusaha untuk melanjutkan perjanjian bijirin Laut Hitam yang akan tamat tempoh pada 17 Julai ini.

Katanya, perjanjian itu akan menjadi salah satu isu paling penting dalam agenda pertemuannya dengan Presiden Russia di Turkiye bulan depan.

“Harapan kami, ia akan dilanjutkan sekurang-kurangnya tiga bulan sekali, bukan dua bulan.

“Kami akan berusaha dalam hal ini dan cuba meningkatkan tempohnya kepada dua tahun,” katanya pada sidang media bersama Zelensky. – Agensi


Perlu ada sistem kewangan serantau untuk kestabilan ekonomi, kata PM

JAKARTA, 21 Safar 1445H, Khamis – Perdana Menteri, Datuk Seri Anwar Ibrahim menegaskan keperluan kepada sebuah sistem kewangan serantau yang mampu menangani ketidakpastian di dalam ekonomi sejagat dan risiko kewangan selain mampu meningkatkan kebebasan ekonomi serantau dan jaringan keselamatan.

Berucap pada Sidang Kemuncak ASEAN Campur Tiga Ke-26, beliau juga menyuarakan kebimbangan mengenai keterjaminan makanan dan gesaan untuk meningkatkan kerjasama dalam pertanian pintar, terutamanya tumpuan kepada pekebun kecil.

Anwar juga menggesa kerjasama dengan China, Jepun serta Korea Selatan dalam pembangunan tenaga boleh diperbaharui, aset kepelbagaian biologi dan aplikasi teknologi pertanian.

Beliau juga menyambut baik penerimagunaan Kenyataan Pemimpin ASEAN Campur Tiga terhadap Pembangunan Ekosistem Kenderaan Elektrik.

Mesyuarat itu dihadiri Perdana Menteri China  Li Qiang, Perdana Menteri Jepun Fumio Kishida, Presiden Korea Selatan Yoon Suk Yeol dan dipimpin Presiden Indonesia Joko Widodo.

Anwar mengetuai delegasi Malaysia dalam Sidang Kemuncak ASEAN Ke-43 yang berakhir esok. Ia   sidang kemuncak pertama beliau dengan rakan dialog ASEAN, iaitu  Australia, China, Jepun, India, Korea Selatan, Amerika Syarikat dan Kanada. – Bernama


TV tak patut siar adegan bunuh diri

BANGI, 19 Jamadilawal 1444H, Rabu – Wanita BERJASA kesal tindakan sebuah televisyen swasta yang membenarkan tayangan drama dengan babak seorang kanak-kanak berusia 10 tahun cuba membunuh diri, seperti yang dilaporkan Persatuan Pengguna Pulau Pinang (CAP).

Naib Ketua Wanitanya, Nor Zaimeen berkata, Lembaga Penapisan Filem (LPF) sewajarnya mengambil tindakan terhadap penayangan mana-mana filem atau drama, khususnya adegan yang tidak sesuai dalam membina keperibadian serta jati diri rakyat.

“Fitrah kanak-kanak serta remaja memang mudah terpengaruh dan suka mencuba sesuatu yang baharu.

“Maka menjadi tanggungjawab pihak berwajib dan kita sebagai ahli masyarakat memastikan persekitaran anak-anak sihat dari anasir yang boleh merosakkan cara fikir,” katanya dalam kenyataan, hari ini.

Mengulas lanjut, Nor Zaimeen berkata, kerisauan ibu bapa bahawa anak-anak akan terpengaruh dengan aksi-aksi dalam filem yang boleh memberi impak negatif kepada mereka adalah berasas.

Filem atau drama yang memaparkan adegan atau keinginan untuk bunuh diri, adalah amat tidak sesuai dan sangat membahayakan mentaliti anak-anak, katanya.

“Ini kerana pada usia tersebut mereka sangat cenderung untuk meniru atau mencuba sesuatu yang baharu.

“Maka pihak yang berwajib harus memastikan adanya penapisan agar tiada lagi penayangan babak-babak seperti ini di negara kita.

“Ini demi membantu anak-anak membesar dalam persekitaran yang positif bagi melahirkan generasi baharu yang sihat serta produktif, memacu kemajuan negara,” katanya.

Pada masa sama, Wanita BERJASA turut menyeru semua pihak agar prihatin terhadap kes-kes bunuh diri yang semakin meningkat sejak kebelakangan ini.

“Segala usaha perlu dilakukan bagi memberi pendidikan emosi serta jiwa, selain pendidikan intelektual serta jati diri kepada masyarakat,” katanya.

Terdahulu, Pegawai Pendidikan CAP, NV Subbarow berkata, pihaknya menerima lebih 50 aduan daripada ibu bapa yang meluahkan kemarahan kerana rancangan sedemikian disiarkan kepada masyarakat tanpa tapisan.

Beliau berkata, drama tersebut diterbitkan di India Selatan dan agak popular terutamanya dalam kalangan suri rumah selain menjadi tontonan pilihan keluarga.

Namun, adalah tidak beretika dan tidak masuk akal untuk menunjukkan kanak-kanak berusia 10 tahun cuba membunuh diri kerana dia ingin tahu siapa bapa kandungnya.

“CAP rasa kita tidak memerlukan drama sebegitu untuk ditayangkan di negara kita dan mengapa stesen TV tempatan tidak menapis adegan sedemikian.

“Adegan itu tidak terpakai di India Selatan bahkan tidak terpakai juga di Malaysia dengan CAP menerima banyak aduan daripada ramai ibu bapa kerana menayangkan adegan itu selama hampir 10 minit,” katanya.


Bella sihat, kata peguam pemerhati

SEREMBAN, 25 Syawal 1443H, Khamis – Peguam pemerhati dilantik Tunku Mahkota Johor Tunku Ismail Sultan Ibrahim dalam kes melibatkan remaja perempuan sindrom down dikenali sebagai Bella, melawat remaja itu di sebuah rumah kebajikan di sini hari ini.

Mereka ialah Datuk Baljit Singh Sidhu, Datuk Khairul Anwar Rahmat dan Datuk Ikbal Salam.

Baljit berkata, lawatan bagi melihat keadaan Bella di pusat jagaan tersebut adalah yang pertama semenjak dilantik sebagai peguam pemerhati.

Beliau berkata, Bella dilihat dalam keadaan baik, sihat dan kecederaan yang dialami semakin sembuh.

“Kami amat gembira melihat keadaan adik Bella kerana perhatian bagus telah diberikan. Kami melakukan tanggungjawab pertama iaitu melihat keadaan adik Bella di sini dan langkah seterusnya kita akan memainkan peranan sebagai pasukan peguam pemerhati.

“Kami juga berharap perkara ini dapat diselesaikan dengan segera dengan berlunaskan undang-undang. Namun ini terpulang kepada jadual mahkamah untuk segerakan perkara sebegini,” katanya kepada pemberita.

Pada 20 April lepas Mahkamah Sesyen Kuala Lumpur membenarkan permohonan peguam yang dilantik oleh Tunku Ismail untuk bertindak sebagai peguam pemerhati dalam perbicaraan kes pengasas Rumah Bonda yang didakwa mengabai dan menganiaya Bella.

Kes Bella tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, Siti Bainun Ahd Razali, 30, didakwa atas pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

Perbicaraan kes itu bersambung pada 30 Mei ini. – Bernama


Berpoligami biar penuh tanggungjawab


COVID-19: KJ nasihat jangan leka, terus patuhi SOP

BANGI, 1 Syawal 1443H, Isnin – Menteri Kesihatan, Khairy Jamaluddin terus menasihatkan rakyat Malaysia untuk tidak leka dan terus mematuhi prosedur operasi standard (SOP) sepanjang menyambut perayaan Hari Raya Aidilfitri.

Beliau berkata, meskipun negara berada di fasa peralihan ke endemik, orang ramai digalakkan untuk terus mempertingkat penilaian kendiri  COVID-19 dengan TRIIS sebelum pulang ke kampung.

“Maksudnya, sebelum kita balik elok kita buat ujian kendiri untuk memastikan bahawa kita tidak bawa virus balik ke kampung halaman kita.

“Pastikan keluarga kita di kampung kekal selamat dalam menyambut kepulangan kita semua,” katanya dalam video ucapan Aidilfitri yang dimuat naik di Facebook Kementerian Kesihatan Malaysia, hari ini.

Pada masa sama, Khairy turut mengambil kesempatan mengucapkan terima kasih kepada petugas barisan hadapan, khususnya dalam sektor kesihatan yang telah memastikan kesihatan awam terus terpelihara.

“Keputusan kerajaan pada tahun ini kita sama-sama meraikan Hari Raya Aidilfitri untuk membenarkan kita merentas negeri balik kampung berjumpa saudara mara, sahabat adalah atas usaha dan pengorbanan barisan hadapan terutama barisan hadapan kesihatan.

“Jasa anda dikenang selama-lamanya dan terima kasih,” katanya.


Tentera Israel mengganas serang pusat arahan pejuang Palestin

BAITULMAQDIS, 14 Zulhijjah 1444H, Isnin – Tentera Israel menyerang pusat arahan pejuang Palestin di bandar Jenin Tebing Barat dalam serangan pada awal pagi tadi.

Menurut penduduk tempatan, serangan peluru berpandu yang dilepaskan tentera pengganas itu mengorbankan sekurang-kurangnya seorang penduduk.

Tentera Israel berkata, pihaknya menyerang ‘pusat operasi bersama’ yang berfungsi sebagai pusat arahan untuk pejuang dari Briged Jenin – sebuah unit bersenjata yang terdiri daripada setiap kumpulan pejuang yang berbeza.

Namun, ia enggan menyatakan sama ada serangan pada Isnin turut membabitkan dron.

Bagaimanapun, katanya, serangan itu dilakukan kerana sasaran berfungsi sebagai ‘pusat pemerhatian dan peninjauan lanjutan’ serta tapak senjata dan bahan letupan dan hab penyelarasan dan komunikasi untuk pejuang.

Sementara itu, Kementerian Kesihatan Palestin mengesahkan, seorang terbunuh dan seorang lagi cedera dalam serangan itu.

Penduduk tempatan berkata, peluru berpandu yang dilepaskan mengenai sebuah rumah.

Bulan lalu, tentera rejim Zionis membunuh tiga lelaki bersenjata berhampiran Jenin, dalam serangan dron pertama di Tebing Barat sejak 2006 ketika keganasan di seluruh rantau itu meningkat.

Tentera Israel telah melakukan serbuan tetap di Jenin – di utara Tebing Barat – di mana kumpulan pejuang Palestin termasuk Pergerakan Perjuangan Islam Palestin (Hamas) dan Jihad Islam mempunyai ratusan pejuang bersenjata.

Hanya beberapa hari sebelum serangan dron bulan lalu, tentera menggunakan helikopter tempur bagi membantu mengeluarkan tentera dan kenderaan daripada serbuan ke atas bandar berkenaan.

Ia selepas pejuang menggunakan bahan letupan terhadap sepasukan anggota tentera yang dihantar untuk menangkap dua pejuang. – Agensi


Turki digesa henti sekat Finland, Sweeden sertai NATO

HELSINKI, 20 Zulkaedah 1443H, Isnin – Perdana Menteri Finland, Sanna Marin menggesa Turki berhenti menyekat penyertaan negaranya dan Sweden sebagai ahli Pertubuhan Perjanjian Atlantik Utara (NATO).

Menerusi tembual di radio, Marin berharap permohonan negaranya tidak tergantung begitu sahaja dalam tempoh yang lama.

Perdana Menteri itu berkata, beliau memandang serius kebimbangan Ankara dan salah faham yang berlarutan.

Rundingan tiga hala dengan Sweden dan Turki akan disambung semula di Brussels, di pejabat presiden Finland dalam masa terdekat.

Sehingga ini, Turki mengekalkan penentangannya terhadap kemasukan Finland dan Sweden dalam NATO.

Turki mendakwa kedua-dua negara menyokong keganasan dan melindungi militan yang dikehendaki oleh Ankara atas tuduhan keganasan.

Turki pada masa sama mengemukakan beberapa tuntutan dan mahu Finland dan Sweden menamatkan sokongan terhadap kumpulan militan kurdish di negara mereka. – Agensi


Buku teks Sejarah Tingkatan 4 didakwa tonjol naratif prokomunis

BANGI, 8 Safar 1442H, Sabtu – Pakar sejarah merumuskan bahawa buku teks Sejarah Tingkatan 4 jelas memberi ruang kepada naratif prokomunis dan puak radikal.

Perkara itu didedahkan oleh Prof Datuk Dr Ramlah Adam pada mesyuarat pembentangan hasil kajian Buku Teks Sejarah Tingkatan 4 (BTST4) KSSM, semalam.

Pembentangan berkenaan turut dihadiri ahli akademik, Pengarah Bahagian Sumber dan Teknologi Pendidikan (BSTP), penulis buku dan pertubuhan bukan kerajaan (NGO) termasuk sayap Wanita Pertubuhan-Pertubuhan Pembela Islam (PEMBELA).

Menurut Wanita PEMBELA, hujah daripada Prof Ramlah bersifat ‘no holds barred’ dengan tujuh perkara yang dihuraikan secara terperinci mengikut halaman dalam buku teks berkenaan.

“… lalu menyimpulkan bahawa BTST4 jelas memberi ruang yang banyak kepada naratif prokomunis dan puak radikal.

“Manakala, tokoh-tokoh pejuang serta organisasi sebenar yang berperanan penting waktu itu telah dicairkan peranan serta sumbangannya yang besar, penyelewengan fakta sejarah seperti ini boleh memberi kesan yang buruk kepada pembangunan negara bangsa,” katanya.

Wanita PEMBELA berkata, Prof Dr Ishak Harun juga mencadangkan supaya buku teks sejarah memberi ruang mengetengahkan peranan golongan ulama tempatan, sebagai pembangun peradaban negara berdasarkan peruntukan Perlembagaan Perkara 3(1).

“Walaupun tidak terkait dengan tema mesyuarat, dikira ianya suatu sumbang saran yang sangat penting untuk dipertimbangkan oleh pihak Kementerian Pendidikan.

“Dalam perbincangan dijelaskan juga bahawa pendukung sebenar penentangan Malayan Union, sekali gus pejuang kemerdekaan negara sehingga berjaya menubuhkan Persekutuan Tanah Melayu dalam tahun 1948 sudah tentu berpegang pada ideologi, falsafah dan prinsip berteraskan unsur-unsur watan.

“Jika tidak manakan elemen-elemen tersebut terpasak kukuh dalam Perjanjian Negeri-Negeri 1948 dan Perlembagaan Persekutuan hari ini,” katanya.


Tahniah TLDM lancar Skuadron baru pertahan Laut China Selatan

1. KURANG 24 jam selepas laporan tentera China mengadakan latihan ketenteraan ‘landing drill’ di Laut China Selatan, TLDM telah melancarkan Skuadron 601 iaitu Skuadron Sistem Pesawat Tanpa Pemandu (Unmanned Aerial System) di Stesen Udara TLDM Kota Kinabalu di bawah pimpinan Panglima Tentera Laut, Laksamana Tan Sri Mohd Reza bin Mohd Sany.

2. Untuk rekod, Skuadron 601 ini juga mencatat sejarah baru sebagai skuadron UAS pertama yang diwujudkan serta dioperasikan dalam Angkatan Tentera Malaysia (ATM). Lebih membanggakan, buat pertama kali TLDM berjaya menerbangkan UAS ScanEagle yang dikendalikan sendiri oleh Pegawai Memerintah Skuadron 601, Komander Mohd Khalid Ahmad Zakaria.

3. Pengoperasian UAS melalui Skuadron 601 ini akan memberi kelebihan kepada TLDM dalam tiga aspek iaitu ‘Intelligence, Survillance, Recconaisance (ISR)’ di seluruh perairan negara serta meningkatkan ‘maritime domain awareness (MDA)’ semasa.

4. Kelebihan ini cukup kritikal; Laut China Selatan khususnya wilayah Zon Ekonomi Eksklusif kita berfungsi sebagai penghubung kepada Pasifik Barat dan Lautan Hindi – penghubung jalinan ekonomi berskala gergasi.

5. Lebih separuh daripada muatan perdagangan tahunan global melalui pusat yang sempit ini, dan adalah satu pertiga daripada keseluruhan trafik maritim di seluruh dunia.

6. Minyak yang diangkut menerusi Selat Melaka dari Lautan Hindi, dalam perjalanan ke Asia Timur melalui Laut China Selatan, adalah sebesar tiga kali ganda berbanding jumlah yang melalui Terusan Suez dan lima belas kali ganda jumlah yang transit di Terusan Panama.

7. Selain daripada kepentingan lokasi, Laut China Selatan turut memiliki simpanan minyak yang telah dibuktikan sebanyak tujuh bilion tong, serta anggaran 900 trilion kaki padu gas asli.

8. Realitinya, simpanan minyak yang dikawal China kini hanya berjumlah 1.1 peratus daripada jumlah simpanan minyak dunia, sedangkan penggunaan minyaknya adalah berjumlah lebih daripada 10 peratus pengeluaran minyak dunia manakala penggunaan tenaganya adalah lebih daripada 20 peratus kesemua penggunaan tenaga di dunia.

9. Maka tidak menghairankan sama sekali apabila China begitu agresif sekali membina struktur helipad dan ketenteraan yang konkrit di atas tujuh buah terumbu dan beting pasir di Laut China Selatan.

10. Sebagai contoh, di Terumbu Mischief (yang ditakluki begitu sahaja oleh China di depan mata tentera laut Filipina pada 1990-an), China telah membina sebuah bangunan setinggi tiga tingkat dilengkapi lima buah struktur konkrit, yang kesemuanya adalah bagi tujuan ketenteraan.

11. Di Terumbu Johnson pula, China meletakkan sebuah struktur yang dipersenjatai dengan mesingan berkuasa tinggi.

12. Posisi China terhadap Laut China Selatan pada abad 21 ini adalah menyerupai posisi Amerika terhadap Laut Caribbean pada abad 19 dan awal abad 20. Perang Sepanyol-Amerika 1898 menjadi saksi ketibaan Amerika Syarikat sebagai sebuah kuasa dunia.

13. Dominasi ke atas Lembangan Caribbean Besar ini memberikan Amerika kawalan ke atas Hemisfera Barat yang kemudiannya membolehkan Washington menghalakan pula pengaruh mereka ke Hemisfera Timur. Senario yang sama adalah berkemungkinan besar berulang kepada China pada abad 21.

14. Tentera laut China yang merupakan pasukan tentera laut yang kedua terkuat di dunia terus melonjak dengan dramatik. Beijing tidak menggunakan strategi membeli atau membina kapal-kapal perang secara pukal, sebaliknya mereka membangunkan kapasiti nic dalam peperangan bawah permukaan dan teknologi peluru berpandu balistik (misil DF-21) yang direka bentuk bagi menembak sasaran yang bergerak di laut, seperti kapal induk pesawat udara Amerika.

15. Pada 2019, dilaporkan bahawa sebahagian senjata ‘hypersonic’ China sudah boleh diubahsuai bagi menenggelamkan kapal pengangkut Amerika. Sekiranya China memperluaskan armada kapal selamnya hingga mencecah 78 buah menjelang tahun 2020 sebagaimana yang dirancang, ia bakal menyamai armada bawah laut Tentera AS dari segi kuantiti.

16. Maka pelancaran Skuadron baru TLDM dengan nic dron UAS melalui program Maritime Security Initiative (MSI) ini memang cukup tepat pada masanya. Antara kehebatan dron ScanEagle ini adalah kemampuannya melakukan tugas risikan di darat dan laut pada ketinggian lebih daripada 5000 meter serta terbang tanpa henti selama 12 jam.

17. Semoga UAS yang setiap satunya berkelajuan maksimum 150 kilometer sejam ini akan memperkuatkan sistem pertahanan negara di bawah kendalian Skuadron 601 berpangkalan di Teluk Sepanggar, Sabah, di Laut China Selatan. Tahniah, TLDM!

Abdul Muein Abadi
Peyelidik PhD Faculty of Governance and Global Affairs, Leiden University, Belanda

Artikel ini telah disiarkan terlebih dahulu di Facebook penulis


Terlalu banyak berpolitik, tak perlu pengganti Zuraida

BANGI, 26 Syawal 1443H, Jumaat – Tiada keperluan untuk mengisi kekosongan jawatan Menteri Perusahaan Perladangan dan Komoditi yang ditinggalkan penyandangnya, Datuk Zuraida Kamaruddin.

Pemerhati politik, Prof Dr Mohd Ridhuan Tee Abdullah berpandangan bahawa kementerian berkenaan masih tetap boleh berfungsi meskipun tanpa menteri kerana sudah mempunyai pengurus dan pentadbirnya.

Katanya, tidak mustahil pengurusan kementerian menjadi lebih baik dan efisien dengan ketiadaan menteri kerana tidak terlalu berpolitik.

“Ada menteri pun kadang-kadang menyusahkan, terlalu banyak berpolitik. Sibuk menjaga kawasan dan juak-juak di kiri kanan yang menunggu habuan dan projek.

“Orang-orang keliling menteri kadangkala lebih garfu daripada sudu. Lagaknya lebih daripada menteri,” katanya dalam kenyataan, hari ini.

Justeru, Ridhuan Tee berkata, tiada keperluan untuk jawatan itu diisi kembali memandangkan Pilihan Raya Umum Ke-15 (PRU15) juga mungkin diadakan tidak lama lagi.

“Tidak timbul soal jika diisi oleh orang baharu, akan meningkat kos. Menteri mana yang tidak bermula dengan jawatan baharu?

“Tidakkah meningkat kos ketika itu? Kenapa tidak ditimbulkan? Menteri mana yang terus ada pengalaman sebelum menjawat jawatan baharu?,” katanya.

Atas sebab itu, langkah terbaik menjimatkan wang rakyat adalah tidak mengisi jawatan menteri yang dikosongkan itu, meskipun ia bertentangan dengan prinsip demokrasi.

“Kosong itu lebih baik daripada diisi oleh mereka yang berkepentingan. Kerajaan akan terus berfungsi.

“Jika cadangan ini tidak diterima, lantik timbalan atau menteri lain (dari Bersatu) untuk pangku sementara menunggu PRU15,” katanya.

Semalam, Zuraida mengumumkan meletak jawatan sebagai Menteri Perusahaan Perladangan dan Komoditi serta keluar Bersatu untuk sertai Parti Bangsa Malaysia (PBM).

Ahli Parlimen Ampang itu berkata, beliau memutuskan menyertai PBM kerana tertarik dengan perjuangan parti baharu berkenaan.

Susulan peletakan jawatan itu, seorang pemimpin Bersatu sudah mengeluarkan peringatan bahawa jawatan tersebut mesti dikembalikan kepada parti berkenaan.


Pengurusan kes rayuan Najib Razak pada 15 Oktober

PUTRAJAYA, 14 Muharram 1442H, Rabu – Mahkamah Rayuan menetapkan 15 Oktober ini untuk pengurusan kes rayuan Datuk Seri Najib Tun Razak terhadap sabitan, hukuman penjara dan denda atas tujuh pertuduhan melibatkan dana SRC International Sdn Bhd berjumlah RM42 juta.

Peguamnya Muhammad Farhan Muhammad Shafee mengesahkan perkara itu ketika dihubungi melalui pesanan teks.

Bekas Perdana menteri itu mengemukakan rayuan terhadap sabitannya, hukuman penjara 12 tahun dan denda RM210 juta yang dijatuhi Mahkamah Tinggi.

Pada 28 Julai  lepas, Hakim Mahkamah Tinggi Mohd Nazlan Mohd Ghazali mendapati Najib, 67, bersalah atas tujuh pertuduhan membabitkan tiga pertuduhan pecah amanah (CBT), tiga pertuduhan pengubahan wang haram dan satu pertuduhan penyalahgunaan kedudukan yang melibatkan dana SRC.

Ahli Parlimen Pekan itu dijatuhi hukuman penjara 10 tahun bagi setiap kesalahan CBT dan pengubahan wang haram serta penjara 12 tahun dan denda RM210 juta atau penjara lima tahun bagi kesalahan penyalahgunaan kuasa.

Hakim bagaimanapun  memerintahkan supaya kesemua hukuman penjara berjalan serentak.

Najib kini bebas dengan jaminan RM2 juta berserta dua penjamin.

Sementara itu, pihak pendakwaan juga memfailkan rayuan untuk menambah tempoh hukuman penjara dan denda yang dikenakan terhadap Najib. -Bernama


8 lagi kluster baharu COVID-19 dikesan

KUALA LUMPUR, 7 Jamadilawal 1442H, Selasa – Sebanyak lapan lagi kluster baharu COVID-19 dikesan hari ini oleh Kementerian Kesihatan (KKM) di lima negeri iaitu Selangor, Kuala Lumpur, Sabah, Johor dan Perak dengan enam daripadanya melibatkan tempat kerja.

Ketua Pengarah Kesihatan Tan Sri Dr Noor Hisham Abdullah berkata di Selangor terdapat dua kluster baharu dikesan iaitu Kluster Pasar Baru melibatkan daerah Klang dan Kuala Langat dengan kes indeks telah dilaporkan positif pada 15 Dis melalui saringan individu bergejala.

“Sehingga 22 Disember, sejumlah 2,001 individu telah disaring, dengan 309 kes telah dikesan positif COVID-19 dalam kluster ini,” katanya dalam kenyataan hari ini.

Menurut beliau, satu lagi kluster di negeri itu ialah Kluster Bukit Naga melibatkan tempat kerja di Klang dengan kes indeks bagi kluster ini dilaporkan pada 13 Dis hasil saringan bersasar di sebuah tapak binaan dan sehingga hari ini, sejumlah 190 individu telah disaring dengan 58 kes telah dikesan positif.

Beliau berkata di Wilayah Persekutuan Kuala Lumpur pula terdapat tiga kluster baharu dikesan yang kesemuanya melibatkan tempat kerja. – Bernama


Henti eksport takkan selesai masalah bekalan ayam

Oleh Zuhayati Yazid

BANGI, 25 Syawal 1443H, Khamis – Langkah kerajaan menghentikan eksport 3.6 juta ekor ayam selama sebulan tidak akan mampu menyelesaikan masalah kekurangan bekalan ayam di negara ini.

Ini kerana, masalah utama yang dihadapi sekarang adalah bekalan anak ayam sangat terhad menyebabkan pengeluaran ayam menjadi berkurangan.

Penasihat Persekutuan Persatuan-Persatuan Penternak Malaysia (FLFAM), Datuk Jeffrey Ng berkata, soal eksport itu terlalu jauh kerana isunya kita berdepan dengan masalah bekalan ayam.

Inilah yang menyebabkan keperluan pasaran di negara tempatan terjejas, katanya.

“Penternak kini berdepan masalah bekalan yang kritikal bukan saja menjejaskan penternak kecil tetapi juga melibatkan penternakan di ladang bersaiz besar.

“Saya tidak lihat henti eksport langkah tepat dalam nak selesaikan perkara ini, lebih baik kita cari solusi untuk dapatkan bekalan ayam itu sendiri,” katanya ketika dihubungi, Ismaweb.net, hari ini.

Sebelum ini kerajaan mengumumkan akan menghentikan eksport ayam sebanyak 3.6 juta ekor sebulan bermula 1 Jun sehingga harga dan pengeluaran bekalan makanan itu kembali stabil.

Perkara itu antara beberapa ketetapan pihak kerajaan sebagai langkah jangka pendek terhadap isu bekalan serta harga ayam di Malaysia.

Mengulas lanjut, Jeffrey berkata, setiap hari pihaknya berdepan rungutan penternak mengenai kekurangan bekalan.

“Buat masa ini bukan soal harga yang mahal tetapi semua penternak berdepan masalah ketiadaan bekalan ayam.

“Perkara ini sekiranya berlanjutan bukan sahaja memberi kesan kepada semua penternak tetapi menjejaskan krisis rantaian makanan yang serius di negara kita,” katanya.

Beliau pada masa sama berharap pemberian subsidi yang dijanjikan kerajaan disegerakan supaya dapat meringankan beban yang ditanggung mereka.

“Sejak Februari lagi kami setia menunggu namun masih tiada jawapan, sekiranya berpanjangan tidak mustahil bidang penternakan akan pupus,” katanya.

Katanya, sehingga kini lebih 50 ladang ayam dan telur di seluruh negara terpaksa gulung tikar berikutan tidak mampu menanggung kerugian yang semakin banyak setiap hari.


Tarantula permulaan kepada siri kejayaan Malaysia

BANGI, 21 Syaaban 1442H, Sabtu – Kejayaan Malaysia menghasilkan kereta perisai pertamanya nyata sesuatu yang membanggakan.

Pengerusi Yayasan Ikhlas, Prof Zainur Rashid Zainuddin berharap, ia menjadin permulaan kepada kejayaan yang lebih gemilang buat negara pada masa akan datang.

“Tahniah! Tarantula, kereta perisai pertama buatan Malaysia. Kejayaan mengeluarkan produk teknologi 100 peratus keluaran tempatan ini amat membanggakan.

“Ia adalah permulaan kepada siri kejayaan di masa depan. Fokus, fokus dan fokus Malaysia!,” katanya dalam hantaran ringkas di Facebook, hari ini.

Tarantula merupakan kereta perisai bermobiliti tinggi pacuan empat roda (HMAV 4×4).

Ia dihasilkan 100 peratus sentuhan anak tempatan menerusi Mildef International Technologies Sdn Bhd.

Menteri Kanan Pertahanan, Datuk Seri Ismail Sabri Yaakob berkata kereta berperisai itu yang siap tiga bulan lepas hasil usaha lapan jurutera dan lebih 100 tenaga kerja Kementerian Pertahanan (MINDEF).

Katanya, ia melibatkan kos sepanjang penyelidikan dan pembangunan mencecah RM16 juta dalam tempoh empat tahun.


Pendaftaran eBelia Rahmah bermula 26 Jun

PUTRAJAYA, 2 Zulhijjah 1444H, Rabu – Belia berumur 18 hingga 20 tahun atau pelajar sepenuh masa yang menuntut di institut pengajian tinggi (IPT) boleh mula mendaftar untuk menerima kredit RM200 bagi program eBelia Rahmah mulai Isnin, 26 Jun ini pukul 8 pagi, kata Kementerian Kewangan (MoF).

MoF dalam kenyataan hari ini berkata tempoh pendaftaran dan tuntutan eBeliaRahmah adalah mulai 26 Jun hingga 22 Ogos 2023.

MoF berkata golongan belia yang layak boleh mendaftar melalui salah satu daripada tiga penyedia perkhidmatan e-dompet iaitu Boost, Setel dan Touch ‘n Go eWallet.

“Kredit eBeliaRahmah serta manfaat padanan daripada penyedia perkhidmatan e-dompet terlibat boleh dibelanjakan secara ‘offline’ hingga 31 Ogos 2023,” kata MoF.

MoF berkata program berkenaan adalah terbuka kepada golongan belia warganegara Malaysia yang mencapai umur 18 hingga 20 tahun pada 2023 iaitu mereka yang lahir pada 2003 hingga 2005 atau berstatus aktif sebagai pelajar sepenuh masa di IPT dalam negara.

MoF berkata selain bantuan RM200 dalam bentuk kredit e-tunai daripada kerajaan, penyedia perkhidmatan e-dompet yang terlibat turut memberikan insentif tambahan dalam bentuk baucar, pulangan tunai atau diskaun mata ganjaran sepanjang tempoh program berkenaan.

“Kredit RM200 ini juga boleh dimanfaatkan di peruncit atau peniaga yang menerima pembayaran melalui kod QR DuitNow dengan menggunakan salah satu e-dompet yang terlibat dalam program ini, namun tertakluk kepada transaksi yang dibenarkan,” kata MoF.

Perdana Menteri, Datuk Seri Anwar Ibrahim yang juga Menteri Kewangan ketika membentangkan Belanjawan 2023 Malaysia Madani di Dewan Rakyat pada 24 Feb lepas menyatakan bahawa kerajaan akan memberikan kredit e-tunai berjumlah RM200 kepada dua juta belia berusia 18 hingga 20 tahun, melibatkan peruntukan RM400 juta. -Bernama


Ahli Parlimen dilarang buat ‘live’ semasa sidang Dewan Rakyat

BANGI, 1 Rabiulakhir 1445H, Isnin – Semua Ahli Parlimen tidak dibenarkan menggunakan peranti elektronik seperti telefon bimbit di atas meja bagi membuat penstriman langsung menerusi media sosial pada sesi persidangan di Dewan Rakyat.

Yang Dipertua Dewan Rakyat, Tan Sri Johari Abdul berkata, larangan itu selepas mendapati trend Ahli Parlimen memasang peranti seperti telefon bimbit di meja masing-masing untuk membuat perstriman langsung semakin meningkat sejak kebelakangan ini.

Katanya, tindakan itu menyebabkan mereka hilang tumpuan di Dewan Rakyat, apabila berinteraksi menerusi media sosial.

“Mengikut Peraturan Mesyuarat 35(1), Ahli Parlimen perlu mengarahkan ucapan kepada Pengerusi mesyuarat.

“Tindakan beberapa Ahli Yang Berhormat berucap dengan tidak mengarahkan ucapan itu kepada Pengerusi dan memandang peranti yang dipasang jelas tidak mematuhi peraturan berkenaan.

“Untuk memastikan Yang Berhormat mematuhi Peraturan Mesyuarat 35(1), saya dengan ini menetapkan bahawa Ahli-Ahli Yang Berhormat tidak lagi dibenarkan untuk memasang sebarang peranti bagi membuat penstriman langsung dalam Dewan Rakyat,” katanya

Mengulas lanjut, Johari menjelaskan persidangan Dewan Rakyat boleh ditonton melalui YouTube rasmi Parlimen Malaysia, Radio Televisyen Malaysia (RTM) dan media massa yang lain.

Katanya, platform YouTube Parlimen dan RTM sudah mencukupi dan sebarang rakaman ucapan Ahli Parlimen boleh dirujuk di platform berkenaan.


EXCO Kedah positif COVID-19

ALOR SETAR, 14 Safar 1442H, Jumaat – Ahli Majlis Mesyuarat Kerajaan Negeri (EXCO) Kedah, Azman Nasrudin disahkan positif COVID-19, lapor The Star.

Speaker Dewan Undangan Negeri Kedah, Juhari Bulat berkata, beliau dijangkiti virus itu daripada pembantu peribadinya.

Azman yang merupakan Pengerusi Jawatankuasa Pertanian dan Industri Makanan, Keusahawanan Pertanian dan Komoditi, Pengangkutan dan Hal Ehwal Masyarakat sudah dimasukkan ke Hospital Sultanah Bahiyah (HSB) di sini, untuk rawatan mulai semalam.

“Difahamkan, Azman kini sedang mendapatkan rawatan di Hospital Sultanah Bahiyah. Saya juga diberitahu bahawa isterinya dan keluarga pembantu peribadinya semuanya positif, dan telah dimasukkan ke hospital,” katanya.

Semalam, sebuah sekolah di Penaga, Pulau Pinang diperintahkan untuk ditutup sehingga 8 Oktober, setelah salah seorang gurunya positif COVID-19.

Dipercayai bahawa guru berkenaan adalah isteri Azman yang dijangkiti virus itu daripada pembantu peribadinya dalam tempoh kempen PRN Sabah.

Sebelum ini, umum mengetahui bahawa terdapat seorang guru yang berusia 40-an dan tinggal di Sungai Petani, Kedah, tidak sihat sejurus kembali dari Sabah selepas hari mengundi pada 26 September dan kemudian pergi ke hospital, di mana dia didapati positif.


Perkemas semula dasar bahasa Melayu untuk pelajar asing di IPT

BANGI, 26 Rejab 1442H, Khamis – Sudah tiba masa Malaysia mencontohi teladan ditunjukkan Jerman, Jepun, Korea dan China yang amat cekal memelihara dasar bahasa mereka.

Pensyarah Pusat Pendidikan Asas dan Lanjutan Universiti Malaysia Terengganu (UMT), Mazlina Ahmad berkata, negara terbabit mewajibkan pelajar asing menguasai bahasa kebangsaan dalam tempoh tertentu sebelum memulakan pengajian di negara berkenaan.

Justeru, katanya, beliau turut mencadangkan Kementerian Pengajian Tinggi (KPT) menstruktur, memperkemas dan menyelaras semula kursus bahasa Melayu untuk pelajar asing di semua Institut Pengajian Tinggi (IPT) supaya selari dan mencapai standard sebenarnya.

“Ini termasuk melanjutkan kursus sedia ada seperti Bahasa Melayu 1, Bahasa Melayu 2, Bahasa Melayu Penulisan dan kursus lain difikirkan perlu untuk pelajar asing mengetahui dan mampu berbahasa kebangsaan negara ini,” katanya.

Beliau berkata, IPT secara realiti adalah watak utama dalam mendukung dasar bahasa di negara ini.

Katanya, meskipun keutamaan IPT tertumpu kepada subjek akademik dan kursus kemahiran, namun agenda bahasa untuk pelajar asing sama sekali tidak boleh disisihkan.

“Kita perlu akui secara lumrahnya, negara maju dunia menjadikan bahasa kebangsaan mereka sebagai tenaga penggerak pembangunan saksama, iaitu pencapaian kemajuan dan peningkatan kualiti hidup bagi setiap lapisan masyarakat, wilayah dan kawasan secara merata serta menyeluruh.

“Bahasa itu sendiri mendukung fungsi sebagai wahana dan tenaga penggerak terpenting dalam upaya penu-lisan, penyampaian, pemahaman dan penguasaan segala prinsip, dasar amalan dan strategi pembangunan bagi setiap lapisan masyarakat dari setiap wilayah dan kawasan. Inilah hakikat perlu kita sedari,” katanya.


Usul undi tidak percaya belum tentu selesaikan masalah?

PAKSI utama kepada konflik ini ialah soal keabsahan kerajaan iaitu persoalan sama ada kerajaan pimpinan Tan Sri Muhyiddin Yassin sekarang benar-benar mempunyai cukup kepercayaan di Dewan Rakyat untuk memerintah negara. Jika permasalahan ini diselesaikan, isu hubungan istana – Kabinet, fungsi Parlimen dalam amalan demokrasi dan pengisytiharan darurat dapat diselesaikan dengan mudah.

Kebiasaannya soal keabsahan kerajaan diselesaikan dengan menguji tahap kepercayaan terhadap Perdana Menteri melalui usul tidak percaya atau usul percaya di Dewan Rakyat.

Namun dalam realiti wabak COVID-19 kini, kaedah usul tidak percaya atau usul percaya belum tentu dapat menyelesaikan masalah, bahkan mungkin membuka ruang masalah yang lebih besar, terutamanya jika kerajaan sedia ada jatuh dan pembangkang tidak mampu membentuk kerajaan yang lebih stabil.

Perlembagaan menetapkan bahawa jika seorang Perdana Menteri hilang kepercayaan di Parlimen, maka dia perlu meletakkan jawatan bagi memberikan laluan kepada lantikan seorang Perdana Menteri baharu. Pilihan yang lain ialah, YDPA boleh membubarkan Parlimen jika terdapat permintaan dari Perdana Menteri yang hilang sokongan itu.

Masalah yang berlaku kini ialah, jika berlaku demikian, tidak ada mana-mana pemimpin, termasuklah Ketua Pembangkang Datuk Seri Anwar Ibrahim dan bekas Perdana Menteri Tun Dr Mahathir Mohamad, yang dapat membuktikan sokongan yang mencukupi untuk dilantik sebagai Perdana Menteri baru. Walau pun sokongan Tan Sri Muhyiddin Yassin mungkin telah menyusut, namun beliau dianggap pemimpin yang memiliki sokongan terbesar di Parlimen.

Namun dalam hal ini, Perdana Menteri dan kerajaan perlu telus dan berani. Usah berselindung di sebalik prosedur Parlimen, Proklamasi Darurat atau istana untuk mengelakkan dari ujian terhadap tahap kepercayaan di Parlimen.

Dalam masa yang sama, pembangkang juga perlu lebih bertanggungjawab. Tidak perlu menimbulkan kecelaruan politik melalui kekecohan di Parlimen atau menjadi dalang perhimpunan jalanan. Tumpuan seharusnya bukan sekadar untuk membuktikan bahawa kerajaan sedia ada hilang kepercayaan, tetapi juga untuk membuktikan bahawa calon Perdana Menteri iaitu Anwar benar-benar cukup majoriti untuk mengambilalih pemerintahan.

Jika usul itu diluluskan, maka terbukti ada calon lain yang lebih berhak menjadi Perdana Menteri di bawah Perkara 43(2)(a) Perlembagaan Persekutuan, dan Tan Sri Muhyiddin Yassin selaku Perdana Menteri sedia ada perlu meletakkan jawatan.

Namun, jika usul itu tidak mendapat sokongan majoriti, maka Muhyiddin perlu kekal sebagai Perdana Menteri, dan segala pertikaian berkaitan keabsahan kerajaan perlu dihentikan. Bahkan parti-parti pembangkang juga sewajarnya menghentikan permainan politik dan cubaan menjatuhkan kerajaan sekurang-kurang dalam tempoh empat bulan, iaitu sehingga wujud situasi selamat untuk mengadakan pilihan raya umum.

Inilah bentuk penyelesaian yang seimbang, adil, demokratik dan pantas bagi meredakan pertembungan politik negara. Adalah diharapkan agar semua pihak memiliki jiwa yang besar untuk merungkaikan kemelut yang berlaku ini demi untuk kebaikan rakyat dan negara.

Dr Muhammad Fathi Yusof
Penganalisis politik

Contoh usul:

Usul ini boleh dinamakan sebagai ‘Usul Untuk Menilai Kepercayaan Terhadap Calon Perdana Menteri’. Cadangan teks usul berkenaan adalah seperti berikut: “Bahawa Dewan ini memberi kebenaran kepada Ahli Yang Berhormat bagi kawasan … untuk mencadangkan suatu usul iaitu menurut Peraturan Mesyuarat 26(1) dibaca bersama Peraturan Mesyuarat 27(3), dalam Peraturan-Peraturan Mesyuarat Dewan Rakyat, mengemukakan resolusi untuk membuat ketetapan bahawa Ketua Pembangkang sebagai Ahli Yang Berhormat Port Dickson mempunyai keyakinan majoriti Ahli-Ahli Yang Berhormat Dewan Rakyat untuk dilantik sebagai Perdana Menteri Malaysia ke-9 berdasarkan Perkara 43(2)(a) Perlembagaan Persekutuan.”


Gabungan NGO Cina lapor polis isu bantahan bina SJKC Too Joon Hing

BANGI, 13 Ramadan 1442H, Ahad – Gabungan Badan Bertindak Seni Khat (Sekat) dan Majlis Bahasa Cina Malaysia membuat laporan polis berhubung himpunan bantahan di tapak pembinaan Sekolah Jenis Kebangsaan Cina (SJKC) Too Joon Hing di bandar Kinrara baru-baru ini.

Pengerusi Majlis Bahasa Cina Malaysia, Datuk Eddie Heng Hong Chai memaklumkan, laporan polis dibuat di balai polis Dang Wangi untuk meminta polis menyiasat insiden perhimpunan berkenaan.

Ini kerana katanya, pada awal tahun ini, lapan orang ahli majlis kemajuan SJKC telah didakwa di mahkamah atas kesalahan mengadakan perhimpunan bantahan terhadap pembelajaran Jawi yang dimasukkan ke dalam sukatan pelajaran SJKC.

“…Kami mahu semua orang tahu, undang-undang tidak berat sebelah, terdahulu lapan ahli majlis kemajuan SJKC telah disoal-siasat, jadi pengerusi UMNO Subang juga mesti disiasat,” katanya seperti dilapor Oriental Daily kelmarin.

Dalam pada itu, Eddie berkata, SJKC Too Joon Hing – berada dalam DUN Kinrara – adalah untuk kepentingan penduduk kawasan itu dan juga merupakan SJKC pertama bagi kawasan tersebut.

Dakwanya, 20 peratus dari pelajar SJKC di negara ini adalah bukan Cina, justeru SJKC bukanlah penghalang kepada perpaduan antara kaum.

Beliau turut mendakwa, terdapat dua SK di DUN Kinrara – salah satunya hanya ada ratusan pelajar – oleh itu masih ada banyak tempat untuk mereka yang mahu belajar di SK.

Bagaimanapun dakwanya, UMNO Subang mendesak tapak pembinaan SJKC terbabit ditukar kepada pembinaan SK, hujah begini sukar untuk difahami dan beliau tidak faham kenapa perlu cetuskan salah faham begini.

“Sebenarnya sudah ada dua buah SK dengan salah satunya hanya separuh penuh. Tapi Ketua UMNO Subang pula mahu SJKC ini ditukar kepada SK. Apa faedahnya?

“SK kamu sendiri belum penuh. Kenapa perlu tukar SJKC kepada SK? Ini adalah untuk kepentingan politik dirinya. Tapi dia sedar terdapat banyak percanggahan dan salah faham tentangnya.

“Sebenarnya sewaktu BN, PH dan kini PN memerintah sama saja pasti ada ahli politik yang ekstrem yang menggunakan isu SJKC, SJKT untuk kepentingan diri,” dakwanya.

Sebelum ini, penduduk Bandar Kinrara membantah sekeras-kerasnya pembinaan SJKC yang kelima dalam kawasan majoriti Melayu.

Mewakili suara penduduk, Ketua UMNO Subang, Datuk Armand Azha berkata, pihaknya amat tidak berpuas hati dengan pembinaan SJKC Too Joon Hing kerana tidak seimbang dengan populasi penduduk di situ.

Beliau menjelaskan, sekolah kebangsaan yang terdapat di sekitar kawasan berkenaan hanya tiga sahaja jumlahnya, sedangkan SJKC ditambah kepada lima.


Individu timbus semula lorong tikus digali polis untuk rentas negeri

GUA MUSANG, 21 Syawal 1442H, Rabu – Satu daripada enam lorong tikus di Kampung Tanah Puteh di sini, yang digali polis untuk mengelakkan dijadikan laluan rentas negeri dan daerah, dikesan telah ditimbus semula oleh individu yang degil mahu merentas daerah.

Ketua Polis Daerah Gua Musang Supt Sik Choon Foo berkata, tindakan itu dipercayai dilakukan individu tidak bertanggungjawab, bagi mengelak untuk melalui sekatan jalan raya (SJR) di Jalan Gua Musang-Jalan Kuala Lipis.

“Kita menggali lubang dan menutup lorong tikus tersebut sebelum sambutan Aidilfitri lalu, supaya semua pengguna perlu melalui pemeriksaan SJR sebagaimana yang ditetapkan kerajaan.

“Namun polis mengesan laluan tersebut ditimbus semula mereka tidak bertanggungjawab. Saya beri amaran tindakan tegas akan diambil terhadap individu yang terlibat,” katanya kepada pemberita ketika melakukan tinjauan di Kampung Tanah Puteh, di sini hari ini.

Sik berkata, anggotanya akan diarahkan supaya melakukan pemantauan yang lebih kerap di semua lorong tikus terbabit, disamping mengesan samseng jalanan yang bertindak memusnahkan sekatan atau menimbus semula laluan itu.

Sementara itu Sik berkata, jumlah kenderaan yang masuk ke negeri ini menerusi Jalan Gua Musang-Kuala Lipis berkurangan, sejak sekatan pergerakan penuh yang bermula semalam. -Bernama


Kolej Tingkatan Enam pertama di Kelantan akan dibina

BANGI, 16 Ramadan 1443H, Isnin – Kementerian Pendidikan (KPM) akan membina Kolej Tingkatan Enam yang pertama di Kelantan, tidak lama lagi.

Kolej berkenaan bakal beroperasi di Bukit Cina yang terletak bersempadan antara daerah Keterah dan Machang, kata Menteri Kanan Pendidikan, Datuk Dr Radzi Jidin.

Dilengkapi dengan 20 buah bilik darjah dan beberapa kemudahan lain, kolej berkenaan diyakini mampu memberi peluang kepada anak-anak Kelantan untuk mengikuti pendidikan peringkat lepasan menengah di premis kolej yang lengkap.

Katanya, sehingga kini terdapat 23 Kolej Tingkatan Enam yang beroperasi di negeri berkenaan.

“Kini Kelantan juga bakal mempunyai Kolej Tingkatan Enam pertama dengan premis dan pentadbiran sendiri.

“Kolej berkenaan dibina di lokasi strategik berhampiran jalan utama yang menghubungkan Kota Bharu dan Gua Musang.

“Pastinya pembinaan kolej ini dapat terus memacu kecemerlangan pendidikan negara melalui penyediaan infrastruktur pendidikan yang lebih baik demi anak-anak generasi pewaris negara, khususnya di Kelantan,” katanya.


Bantu pulihkan penagih dadah, jangan sisihkan mereka

BANGI, 25 Zulhijjah 1444H, Jumaat – Khutbah Jumaat mengajak semua pihak untuk memainkan peranan dalam memastikan masyarakat di negara ini bebas daripada penyalahgunaan dadah.

Khutbah Jabatan Agama Islam Selangor (Jais) itu berkata, meskipun Agensi Antidadah Kebangsaan (AADK) sentiasa berusaha melaksanakan pencegahan, penguatkuasaan dan merawat pulih individu penagih, usaha-usaha itu tidak boleh dilaksanakan sendirian.

Ini kerana, peningkatan jumlah penagih dadah di negara amat membimbangkan dan boleh mendorong kepada banyak isu sosial lain dalam masyarakat termasuk kes-kes jenayah.

Khutbah mendedahkan, jumlah individu yang terlibat dalam penyalahgunaan dadah semakin meningkat, yang mana menurut AADK, sehingga September 2022 jumlah penagih adalah sebanyak 129,092 orang.

“Dari jumlah ini, 83.4 peratus atau 107,633 adalah beragama Islam.

“Laporan sebuah akhbar bertarikh 31 Mei 2023 menyebut masalah penyalahgunaan dadah dalam kalangan belia berusia 19 sehingga 39 tahun membimbangkan kita apabila direkodkan sebanyak 500,353 individu terpalit dengan barang haram ini sejak lima tahun lalu,” kata khutbah.

Menurutnya, Kajian Institut Keselamatan Awam KDN bersama bersama UTM tahun 2023 pula mendapati dalam tempoh akan datang, negara akan merekodkan 2.5 juta penagih dengan purata penggunaan 319,400 kilogram dadah yang dianggarkan bernilai RM16 bilion.

“Lebih parah lagi, laporan satu akhbar pada 10 Julai 2023, dadah dijual semurah RM18 menerusi laman web gelap. Marilah kita renungkan bersama, apa yang akan berlaku sekiranya jumlah ini semakin bertambah.

“Isu yang lebih serius, apabila anak-anak terbiar dan terlibat dengan penagihan menyebabkan keluarga terancam dan masyarakat berantakan,” katanya.

Sehubungan itu, khutbah mengajak semua pihak membantu individu yang terbabit dadah dengan memberi sokongan moral supaya mereka segera mendapatkan rawatan dan pemulihan.

“Kita perlu menerima dan jangan sekali-kali menyisihkan mereka yang telah pulih kerana mereka juga mampu memberi sumbangan kepada masyarakat.

“Ibu bapa perlu lebih serius dalam mendidik anak dengan menekankan kepada nilai keimanan dan ketaatan kepada Allah SWT.

“Sentiasalah memantau aktiviti anak-anak disamping memohon rahmat dan taufik dari Allah SWT agar anak-anak tidak terbabit dengan apa sahaja yang menjerumus kepada ketagihan dadah,” kata khutbah.


Krisis COVID-19 di Pakistan meruncing, rakyat sertai protes pembangkang

LAHORE, 28 Rabiulakhir 1442H, Isnin – Protes pembangkang mendapat momentum di Pakistan apabila puluhan ribu orang awam menentang sekatan coronavirus bagi menuntut Perdana Menteri, Imran Khan berundur dan memperbaharui kritikan atas peranan tentera dalam politik.

Sekutu daripada 11 parti pembangkang utama – Gerakan Demokratik Pakistan (PDM) – telah mengadakan perhimpunan besar-besaran sejak penubuhannya pada September lalu untuk memberi tekanan kepada kerajaan Imran dan menggesa tentera berhenti campur tangan dalam politik.

“Masa untuk berdialog sudah berakhir. Akan ada perarakan sekarang,” kata pemimpin pembangkang, Bilawal Bhutto Zardari yang juga anak bekas Perdana Menteri, Benazir Bhutto.

Beliau menolak kemungkinan adanya dialog dengan Imran atau tentera kecuali pilihan raya baharu diumumkan.

Sementara itu, Perdana Menteri Pakistan berkata, kempen tunjuk perasaan itu bertujuan memeras ugut beliau untuk menghentikan kes rasuah terhadap pemimpinnya
mengkritik perhimpunan di tengah-tengah wabak coronavirus.

Kempen tunjuk perasaan itu berlaku ketika ekonomi negara berdepan dengan inflasi dan pertumbuhan negatif yang tinggi – pembangkang menyalahkan Imran dan tentera berhubung perkara itu.

Pembangkang mengadakan enam himpunan besar-besaran sejak beberapa bulan lalu berkata, pihaknya merancang untuk menekan kerajaan mengadakan pilihan raya baharu.

Pilihan raya seterusnya dijadualkan pada 2023.

Pakistan ketika ini melaporkan 72 kematian coronavirus dan 3,369 jangkitan dalam 24 jam terakhir – jumlah tertinggi sejak Jun lalu. – Agensi


Hong Kong kesan varian COVID-19 baharu, temui 6 kes import

MOSCOW, 21 Rabiulakhir 1443H, Jumaat – Varian mutan COVID-19 baharu dan mungkin lebih mudah berjangkit, yang kali pertama dikesan di Afrika Selatan, dikenalpasti pada dua pelancong di Hotel Lapangan Terbang Regal di Hong Kong, lapor Sputnik.

Pusat Perlindungan Kesihatan Hong Kong berkata analisis genetik lanjut mengesan varian mutan COVID-19 baharu B.1.1.529 pada dua pesakit itu, lapor akhbar Hong Kong Standard pada Khamis.

Pusat itu mengatakan urutan gen varian itu serupa dengan yang ditemui di Afrika Selatan dan Botswana, dan mencadangkan bahawa kes indeks ialah lelaki berusia 36 tahun yang tiba di Hong Kong dari Afrika Selatan.

Pusat itu turut melaporkan enam kes import, termasuk seorang bayi perempuan berusia setahun, dua lelaki dan tiga wanita berumur antara 17 hingga 45 tahun, menurut laporan Standard. Selain bayi berkenaan, lima pesakit itu sudahpun menerima vaksin COVID-19 lengkap sebelum ini.

Pada awal November, pihak berkuasa kesihatan melaporkan jangkitan pertama strain delta plus COVID-19 di Hong Kong yang dikenali sebagai AY.4.2. Pakar memberi amaran kemungkinan ia lebih mudah tersebar berbanding varian asal. – Bernama


PM Thailand Prayuth bersara dari arena politik

BANGKOK, 23 Zulhijjah 1444H, Rabu – Perdana Menteri sementara Thailand, Prayuth Chan o-cha mengumumkan persaraannya daripada arena politik, beberapa hari sebelum Parlimen bersidang mengadakan undian memilih perdana menteri baharu.

Bekas ketua tentera yang mengetuai rampasan kuasa pada 2014 dan kemudian dilantik sebagai perdana menteri pada pilihan raya 2019 berkata, beliau turut meletak jawatan dalam Parti United Thai Nation (UTN).

“Saya harap rakyat terus percaya dan menyokong UTN,” katanya dalam satu kenyataan yang dimuat naik di laman Facebook UTN.

Pengumuman itu sudah dijangka selepas UTN hanya memenangi 36 daripada 500 kerusi dewan pada Pilihan Raya Umum pada 14 Mei lalu.

Pada Isnin, ketua parti UTN Pirapan Salirathavibhag berkata, parti itu tidak akan mencalonkan Prayuth sebagai calon perdana menteri parti itu.

Beliau juga mengumumkan bahawa parti itu tidak akan mencalonkan perdana menteri.

Prayuth yang berusia 69 tahun berkata, beliau telah mencapai “banyak kejayaan” sepanjang tempoh sembilan tahun pentadbirannya.

“Saya telah bekerja dengan tekad dan penuh dedikasi untuk melindungi negara, agama, dan sistem beraja demi kepentingan rakyat. Ia mendatangkan keuntungan untuk rakyat.

“Saya berharap kerajaan akan datang akan terus memajukan negara,” katanya.

Prayuth telah berdepan pelbagai cabaran termasuk kes mahkamah, usul undi tidak percaya dan protes jalanan sepanjang sembilan tahun memegang jawatan perdana menteri.

Parlimen baharu akan bersidang pada Khamis untuk mengadakan undian memilih perdana menteri baharu.

Perdana menteri perlu memperoleh sekurang-kurangnya 376 undi. – Bernama


Tak perlu PRK Parlimen Pekan

BANGI, 26 Muharam 1444H, Rabu – Pilihan Raya Kecil (PRK) Parlimen Pekan tidak akan dilaksanakan sekiranya Datuk Seri Najib Razak sah hilang kelayakan sebagai Ahli Parlimen, susulan keputusan Mahkamah Persekutuan semalam.

Terdahulu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas bekas Perdana Menteri itu, yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat, sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan yang munasabah.

Perkara 54 Perlembagaan Persekutuan memperuntukkan kekosongan luar jangka di Dewan Rakyat perlu diisi menerusi pilihan raya dalam tempoh 60 hari dari tarikh kekosongan luar jangka itu berlaku.

Bagaimanapun, jika kekosongan luar jangka di Dewan Rakyat itu berlaku dalam tempoh dua tahun dari tarikh Parlimen terbubar, kekosongan itu tidak boleh diisi, melainkan bilangan parti yang membentuk majoriti di Dewan Rakyat terjejas akibat kekosongan berkenaan.

Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, status Najib sebagai Ahli Parlimen Pekan ditentukan dalam tempoh 14 hari selepas hukuman dijatuhkan.

“Pengosongan kerusi tidak serta-merta, tetapi selepas 14 hari. Dalam tempoh itu, Najib masih boleh membuat permohonan untuk mendapatkan pengampunan diraja.

“Selepas tempoh itu, jika Parlimen dimaklumkan bahawa Najib hilang kelayakan sebagai Ahli Parlimen mengikut Perkara 48 Perlembagaan Persekutuan, maka kerusinya akan dikosongkan.

“Namun, mengikut Perlembagaan juga, tiada keperluan untuk PRK dilaksanakan kerana tempoh kekosongan kurang dua tahun daripada pembubaran Parlimen,” katanya seperti dilapor media tempatan hari ini.

Wan Junaidi memaklumkan sekiranya tiada sebarang proses lanjut daripada Najib, sama ada semakan atau permohonan pengampunan diraja, bekas Perdana Menteri itu juga secara rasmi tidak layak untuk bertanding dalam Pilihan Raya Umum ke-15 (PRU15).

“Jika tiada pengampunan, ertinya beliau akan berada dalam penjara. Sebagai individu yang didapati bersalah oleh mahkamah, beliau secara automatik tidak lagi layak bertanding dalam pilihan raya,” katanya.


BERJASA mahu lahirkan modal insan berdaya saing menjelang 2040

BANGI, 28 Syawal 1444H, Jumaat – Hala tuju pendidikan negara perlu diselarikan dengan perancangan pembangunan supaya semua rakyat mendapat jaminan pekerjaan mengikut keperluan semasa, termasuk melahirkan lebih ramai modal insan yang berdaya saing.

Atas sebab itu, Falsafah Pendidikan Kebangsaan memainkan peranan penting dalam mempertahankan identiti nasional, mengembangkan potensi individu dan mempersiapkan modal insan dalam pembangunan negara pada masa hadapan.

Ketua Pemuda BERJASA, Fahmi Bazlan berkata, melalui langkah ini, sasaran untuk Malaysia menjadi negara maju tiada pengangguran dan mampu memberi gaji bermaruah kepada rakyatnya.

“Agak malang dan rugi sekiranya modal insan negara tiada atau sekiranya ada mereka akan memberi khidmat kepada negara luar kerana tenaga dan kepakaran mereka tidak dapat diposisikan dengan sebaik mungkin oleh negara.

“Kebergantungan Malaysia kepada tenaga asing amat serius dan perlu dikekang oleh kerajaan sebaik mungkin,” katanya dalam kenyataan.

Menurut Fahmi, sebanyak RM34 bilion wang dibawa keluar oleh warga asing setiap tahun, dan ia belum termasuk dengan modal insan negara yang sememangnya berkhidmat di luar negara serta tidak memberi khidmat secara langsung kepada Malaysia.

Justeru, Impian Nasional BERJASA 2040 adalah salah satu usaha untuk semua rakyat Malaysia bersama dalam merancang semula dan menambahbaik sistem pendidikan sedia ada, supaya generasi baharu bakal menjadi modal insan negara yang bersatu, berintegriti serta berdaya saing.

“Menjelang 2040, kita tidak mahu pakar-pakar luar untuk memberi khidmat nasihat atau lebih menyedihkan mengambil kesempatan atas sumber kekayaan negara.

“Modal insan negara akan menumpahkan kesetiaan dengan membangunkan negara dengan kepakaran mereka sendiri.

“Mereka arif tentang bagaimana mencipta kejayaan dan seterusnya membina peradaban negara untuk 100 tahun akan datang,” katanya.


PAS anggap ‘Malaysia Asal’ BN retorik

Oleh Zuhayati Yazid

BANGI, 3 Zulkaedah 1443H, Jumaat – Kenyataan Pengerusi Barisan Nasional (BN), Datuk Seri Dr Ahmad Zahid Hamidi yang mahu mengembalikan ‘Malaysia Asal’ bagi mencipta kestabilan disifatkan sebagai pandangan retorik semata-mata.

Malah janji berkenaan dilihat sebagai gula-gula dan janji manis untuk mencari sokongan sahaja.

Naib Presiden PAS, Datuk Mohd Amar Nik Abdullah berkata, tidak timbul kerajaan Pakatan Harapan (PH) menawarkan pembaharuan dengan Malaysia Baharu kerana ini melibatkan soal kesedaran rakyat yang mahukan pembaharuan dan kemajuan.

“Dalam Pilihan Raya Umum ke-14 (PRU14), kesedaran rakyat untuk membetulkan keadaan sangat tinggi dan buktinya PRU14, BN kalah terduduk.

“Namun sayangnya tempoh masa yang singkat yang diberikan kerajaan tersebut tidak mampu membuktikan segalanya, jadi tidak perlu Zahid bercakap soal tersebut.

“Selama 60 tahun BN memerintah apa yang telah mereka lakukan, nak kata tadbir urus yang betul dan cekap, ada juga masalah kemiskinan yang berlaku di negara kita.

“Kalau diterokai, ada lagi teruk di Kelantan sendiri, adakah itu pembaharuan dan kesaksamaan yang mereka bawa,” soalnya ketika dihubungi Ismaweb.net.

Terdahulu, Ahmad Zahid mendakwa, negara kini tidak pernah lagi merasai suasana kestabilan sebagaimana zaman BN memerintah dahulu.

Malah, beliau menyifatkan Malaysia Baharu yang dibawa telah melebarkan jurang hingga menggugat keharmonian.

Katanya lagi, apa yang dilalui selama hampir empat tahun ini diyakini bahawa hanya acuan BN sahaja yang mampu mencipta kestabilan.

“Kita harus kembalikan ‘Malaysia Asal’ bukan retorik ‘Malaysia Baharu’ yang ternyata gagal.

“Malaysia Asal atau The Original Malaysia yang dimaksudkan adalah berpandukan formula BN yang digagaskan oleh ‘our forefathers’ yang telahpun dipaterikan melalui Perlembagaan Persekutuan dan diperkasakan lagi melalui Rukun Negara dan pelbagai dasar-dasar berteraskan prinsip toleransi dan kesetiaan yang tinggi di kalangan rakyat berbilang kaum,” katanya.

Mengulas lanjut, Mohd Amar berkata, tidak sepatutnya kenyataan itu keluar daripada mulut pemimpin tersebut yang nampak keburukan daripada satu pihak sahaja.

Sebaliknya Timbalan Menteri Besar Kelantan itu berkata, rakyat hari ini sudah bijak, mereka sudah boleh menilai bukan lagi seperti dahulu yang sering dipermainkan oleh pemimpin pandai berkata-kata.

“Tidak perlu cari kelemahan orang lain lagi, banyak lagi kelemahan BN sendiri ketika mentadbir negara dahulu, tapi rakyat tetap memberi peluang ketika itu.

“Namun kini rakyat sudah bijak dan mahu pembaharuan bukan lagi tahu mencari kesalahan dan membanding-banding kehebatan sesama sendiri,” katanya.


Video tular anggota peronda disyaki ambil rasuah

KUALA LUMPUR, 22 Zulhijjah 1443H, Jumaat – Polis sedang mengesan individu bagi membantu siasatan berkenaan satu klip video tular di aplikasi TikTok yang membabitkan sebuah kereta peronda polis (MPV) disyaki mengambil suapan berhampiran sebuah stesen minyak.

Ketua Polis Daerah Brickfields ACP Amihizam Abdul Shukor berkata, siasatan awal mendapati kejadian itu mungkin berlaku di Stesen Minyak Shell Lebuhraya Kuala Lumpur-Seremban, menghala ke pusat bandar berhampiran pintu gerbang sempadan Kuala Lumpur-Selangor.

“Polis menyeru pemilik akaun TikTok mahupun orang ramai yang mempunyai sebarang maklumat berkaitan tarikh dan masa kejadian serta nombor pendaftaran kereta peronda polis berkenaan untuk tampil ke hadapan,” katanya dalam kenyataan hari ini.

Semalam tular satu klip video pendek berdurasi 31 saat dimuat naik oleh pemilik akaun TikTok, stickerpro_my menunjukkan sebuah MPV polis disyaki telah mengambil suapan berhampiran stesen minyak Shell.

Orang ramai yang mempunyai sebarang maklumat boleh menyalurkannya ke Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau mana-mana balai polis yang berdekatan. – Bernama


Lebih 9,000 mangsa terjejas, banjir di Pantai Timur makin buruk

KUALA LUMPUR, 6 Jamadilawal 1442H, Isnin – Situasi banjir di pantai timur Semenanjung semakin buruk dengan jumlah mangsa yang dipindahkan ke pusat pemindahan sementara (PPS) sehingga pukul 8 pagi ini melebihi 9,000 orang melibatkan lebih 3,000 keluarga.

Di TERENGGANU, jumlah mangsa terus meningkat kepada 7,780 orang daripada 1,822 keluarga setakat 8 pagi berbanding 7,403 orang daripada 1,786 keluarga pada 4 petang semalam.

Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman berkata bagaimanapun, peningkatan itu tidak terlalu membimbangkan kerana penduduk yang dipindahkan disebabkan rumah mereka dinaiki air berikutan air pasang awal pagi tadi.

Beliau berkata ketika ini, terdapat 53 PPS di empat daerah iaitu 31 di Kemaman, Dungun (18), Hulu Terengganu (tiga) dan Setiu (satu).

“Daerah Kemaman yang paling teruk terjejas terus merekodkan pertambahan jumlah mangsa kepada 6,865 orang daripada 1,570 keluarga, berbanding 6,623 orang daripada 1,552 keluarga petang semalam, manakala jumlah mangsa di Dungun bertambah kepada 807 orang daripada 226 keluarga berbanding 663 orang daripada 186 keluarga sebelum ini,” katanya kepada pemberita hari ini.

Bagaimanapun, banjir di Hulu Terengganu bertambah baik apabila jumlah mangsa menunjukkan penurunan kepada 97 orang daripada 23 keluarga, berbanding 106 orang daripada 25 keluarga petang semalam manakala di Setiu pula, mangsa kekal 11 orang daripada tiga keluarga di satu PPS.

Menurut Jabatan Pengairan dan Saliran melalui portal http://infobanjir.water.gov.my, dua sungai di dua daerah negeri itu masih melepasi paras bahaya setakat 8 pagi dengan Sungai Kemaman di Kampung Paman, Kemaman setinggi 5.38 meter (m) mengatasi paras bahaya 4.5 m manakala Sungai Dungun di Kuala Jengal, Dungun mencatatkan paras 21.03 m melebihi paras bahaya 21 m.

Di KELANTAN, jumlah mangsa banjir yang dipindahkan di tiga jajahan di negeri itu terus meningkat kepada 1,382 orang setakat 8 pagi ini berbanding 1,214 orang petang semalam.

Menurut aplikasi Info Bencana Jabatan Kebajikan Masyarakat (JKM), Pasir Mas merupakan daerah paling terjejas dengan jumlah penduduk yang dipindahkan seramai 1,085 orang daripada 410 keluarga yang ditempatkan di 14 lokasi PPS.

Di Tanah Merah, seramai 143 mangsa daripada 39 keluarga ditempatkan di lima PPS manakala di Kuala Krai sebanyak lima PPS masih dibuka setakat ini bagi menempatkan 153 mangsa banjir daripada 43 keluarga termasuk seorang kurang upaya (OKU) lelaki dan dua OKU perempuan.

Menurut laporan infobanjir.water.gov.my, setakat ini hanya Sungai Golok di Rantau Panjang mencatatkan bacaan melepasi paras bahaya iaitu 10.34 m (bahaya 9 m) berbanding tiga sungai yang melepasi paras bahaya pada petang semalam.

Tiga sungai lagi merekodkan bacaan melepasi paras amaran iaitu Sungai Golok di Kuala Jambu, Tumpat 2.47 m (amaran 2.15 m), Sungai Kelantan di Kusial, Tanah Merah 15.49 m (amaran 14.00 m) dan Sungai Kelantan di Kuala Krai 24.21 m (amaran 22.50 m).

Selain itu, sungai di tiga lokasi di negeri itu menunjukkan bacaan melepasi paras waspada iaitu Sungai Golok di Jenob Tanah Merah 22.44 m (waspada 21.50 m), Sungai Kelantan di Jeti Kastam Kota Bharu 3.84 m (waspada 3.00 m) dan Sungai Galas di Dabong, Kuala Krai 32.98 m (waspada 32.00 m).

Sementara itu, PAHANG merekodkan sebanyak 38 orang daripada enam keluarga terjejas banjir sejak semalam dan mereka ditempatkan di dua PPS iaitu PPS Dewan Orang Ramai Sungai Ular, Kuantan (25 orang daripada enam keluarga) dan PPS Sekolah Kebangsaan Teh, Jerantut (13 mangsa daripada dua keluarga).

Menurut portal Info Bencana JKM Pahang, tujuh sungai masih berada di paras amaran iaitu Sungai Tembeling di Kuala Tahan, tiga kawasan di Sungai Pahang iaitu Sungai Yap di Jerantut; Lubuk Pasu, Temerloh dan Lubuk Paku, Maran, serta beberapa sungai di Kuantan iaitu Sungai Kuantan di Pasir Kemudi, Sungai Belat, Sri Damai dan Sungai Lepar di Jambatan Gelugor.-  Bernama


Sumbangan Ustaz Ebit Lew berjaya masuk ke Gaza: Nadir

GAZA, 12 Zulhijjah 1442H, Khamis – Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman memaklumkan, sumbangan pendakwah bebas, Ustaz Ebit Lew yang dibeli di Kaherah, Mesir berjaya memasuki Gaza, Palestin pada hari pertama Aidiladha.

Dalam laman Telegramnya, Muhammad Nadir berkata, barangan tersebut tiba bersama-sama dengan 300 tan bantuan lain.

“Wah, alhamdulillah! Ada kawan kongsikan post yang sumbangan EL yang dibeli di Cairo telah masuk pada hari raya pertama bersama 300 tan bantuan lain.

“Alhamdulillah dan tahniah. Ini yang kita mahukan, maklumat tentang bantuan yang disampaikan,” katanya.

Pada masa sama, Muhammad Nadir menepis dakwaan sesetengah pihak yang mendakwa beliau berasa dengki terhadap misi bantuan kemanusiaan Ustaz Ebit di Gaza.

“Buat apa nak dengki dan iri hati sebab bantuan ini akan sampai kepada jiran saya, malah mungkin kaum kerabat saya sendiri di sini.

“Satu persoalan dah terjawab, lepas ni kita tunggu jawapan kepada persoalan lain juga. Tahniah sekali lagi!,” katanya.

Sebelum ini, pelbagai kontroversi tercetus selepas penyanyi rap, Caprice membuat beberapa dakwaan berhubung cara Ustaz Ebit mendapatkan kebenaran untuk masuk ke Gaza.

Isu membabitkan misi kemanusiaan Ustaz Ebit itu kemudian memasuki episod baharu selepas pendedahan Muhammad Nadir menerusi Telegram, Selasa lalu.

Antara lain, Muhammad Nadir menegur cara pasukan Ustaz Ebit mengendalikan misi kemanusiaan mereka, yang didakwa tidak melalui proses dan prosedur yang biasa dilakukan oleh kumpulan pertubuhan bukan kerajaan (NGO) dari pelbagai negara untuk masuk ke Gaza.

Susulan itu, Ustaz Ebit bertindak melaporkan dakwaan-dakwaan tersebut di Ibu Pejabat Polis Daerah Dang Wangi semalam.


Keputusan tutup sekolah berdasar penelitian data, perbincangan

KUALA LUMPUR, 20 Safar 1442H, Khamis – Sebarang keputusan Kementerian Pendidikan Malaysia (KPM) berkaitan penutupan sekolah dibuat berdasarkan penelitian mendalam terhadap data yang ada serta perbincangan terperinci dengan Kementerian Kesihatan Malaysia (KKM) dan Majlis Keselamatan Negara (MKN).

Menteri Kanan (Pendidikan) Dr Radzi Jidin berkata KPM menghargai saranan dan sedar kegusaran serta kebimbangan ibu bapa yang mempunyai anak bersekolah.

“Saya menerima banyak pandangan dan cadangan daripada pelbagai pihak mengenai keperluan menutup sekolah apabila terdapat peningkatan kes penularan COVID-19.

“Kami di KPM sentiasa memantau rapat keadaan di sekolah seluruh negara,” katanya dalam kenyataan di laman Facebook rasminya.

Radzi juga berkata kemungkinan terdapat pihak mendakwa KPM seolah-olah lambat membuat keputusan namun hakikatnya ia tidak begitu kerana negara tidak pernah berpengalaman menangani krisis seumpama ini.

“Ianya tidak pernah berlaku. Namun kita (KPM) mula belajar beberapa bulan kebelakangan ini mengenai pendekatan sesuai dalam keadaan tertentu,” katanya.

Katanya lagi, sejak Perintah Kawalan Pergerakan (PKP) dilaksanakan pada 18 Mac lepas, operasi institusi pendidikan di bawah KPM tetap berjalan lancar.

“Kita belajar bahawa ketelitian adalah penting dalam melahirkan keputusan yang tepat dan jitu,” kata Radzi.

Mengulas penutupan sekolah di kawasan Klang di Selangor, Sandakan, Papar dan Tuaran di Sabah bermula esok, beliau berkata keputusan diambil setelah mendapat pengesahan daripada KKM bahawa kawasan terbabit adalah kawasan Zon Merah.

“Seperti mana yang dinyatakan Perdana Menteri Tan Sri Muhyiddin Yassin dalam perutusan khasnya semalam, sebarang keputusan mengenai penutupan sekolah di seluruh negara sekiranya perlu akan dibuat di peringkat sidang khas MKN Mengenai Pengurusan COVID-19 setelah menerima nasihat KKM,” katanya.

Justeru, beliau mengajak semua pihak termasuk rakyat negara ini untuk bekerjasama dalam menangani cabaran pandemik tanpa vaksin ini. – Bernama


Ceroboh hutan simpan: Kenapa ada ‘double standard’?

BANGI, 11 Jamadilakhir 1443H, Jumaat – Rakyat tertanya-tanya mengapa wujud sikap seolah-olah ‘double standard’ dalam menangani isu pencerobohan hutan simpan kekal.

Ini selepas seorang guru di sebuah madrasah bersama pelajarnya didenda masing-masing RM1,500 oleh Mahkamah Sesyen di Sungai Petani atas kesalahan menceroboh Hutan Simpan Kekal Rimba Teloi, Sik, tahun lalu.

Terdahulu, mahkamah memerintahkan tertuduh, Ismail Taib, 69, dan Kairulanuar Zulkifili, 34, dipenjara selama enam bulan jika gagal membayar denda itu.

Hakim Najwa Che Mat membuat keputusan itu selepas kedua-dua tertuduh mengaku bersalah terhadap pertuduhan yang dibacakan secara berasingan.

Mengikut pertuduhan, kedua-dua mereka dituduh memasuki kawasan hutan tertutup iaitu Kompartmen 23, Hutan Simpan Rimba Teloi tanpa memiliki permit memasuki hutan simpanan kekal pada jam 11.30 pagi pada 23 Ogos 2021.

Bagaimanapun timbul tanda tanya mengenai kes pencerobohan puluhan ribu hektar tanah hutan simpan di Pahang yang sudah berlaku sejak lebih 40 tahun dan disahkan oleh pihak mahkamah, namun masih tiada apa-apa hukuman dijatuhkan.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menyifatkan ia bukan ceroboh biasa kerana mengaut hasil berjuta-juta setiap tahun.

“Itu belum lagi masuk bab pencerobohan-pencerobohan hutan untuk curi emas dan balak. Tahun lepas sahaja ada berapa banyak kes yang dilaporkan media. Sepi begitu sahajalah nampaknya.

“Begitu juga dengan Tanah-Tanah Rizab Melayu. Sudah lebih 60 tahun menjadi barang dagangan kepada para taikun. Walaupun undang-undang menyatakan wajibnya menggantikan Tanah Rizab Melayu yang hilang, tetapi ianya tidak dilakukan langsung,” katanya dalam kenyataan.

Dalam pada itu, beliau mengakui menerima banyak rintihan kekecewaan daripada ramai pihak terhadap realiti yang berlaku.

“Memang sayu. Seorang guru madrasah dan pelajarnya dilapor telah didenda kerana menceroboh hutan simpan kekal dan boleh berdepan penjara enam bulan jika gagal membayarnya.

“Kita baru tahu yang kedua-duanya tidak diwakili peguam, dipercayai kerana tidak mampu. Tetapi akhir sekali, mereka membayarnya juga. Pasti tidak mudah untuk mereka mencari wang tersebut.

“Apa yang menariknya kes ini, ialah mereka telah menceroboh hutan simpan tersebut pada bulan Ogos 2021. Bulan Januari 2022 sudah dijatuhkan hukuman. Itu pun mereka hanya masuk tanpa permit sahaja, bukannya tanam durian atau gali emas pun,” katanya.

Justeru, bidasnya, itulah sentimen rakyat yang gagal para pemimpin fahami, iaitu isu ‘double standard’.


KKM harap RUU Kawalan Produk Merokok dibentang awal Jun

MELAKA, 11 Zulkaedah 1444H, Rabu – Kementerian Kesihatan (KKM) berharap Rang Undang-Undang (RUU) Kawalan Produk Merokok Demi Kesihatan Awam 2023 yang akan mengawal selia semua produk merokok termasuk bahan merokok mengandungi nikotin yang digunakan untuk tujuan merokok, dibentangkan pada persidangan Parlimen awal Jun ini.

Timbalan Menteri Kesihatan, Lukanisman Awang Sauni berkata, RUU berkenaan sangat penting bagi melindungi kesihatan generasi muda dan ia merangkumi dua perkara utama iaitu kawalan terhadap produk merokok termasuk rokok elektronik atau vape serta pelaksanaan peruntukan Generasi Penamat Rokok.

“RUU berkenaan sebelum ini tidak sempat dibentangkan dalam sidang Parlimen sebelum ini kerana berlaku pembubaran kerajaan sebelum ini namun KKM akan memastikan komitmen untuk membawa RUU Kawalan Produk Merokok Demi Kesihatan Awam 2023 bagi bacaan kali pertama akan dibentangkan dalam persidangan Parlimen yang akan diadakan selepas cuti Hari Kaamatan dan Hari Gawai.

“Menteri Kesihatan Dr Zaliha Mustafa juga telah membawa kertas RUU berkenaan ke Kabinet pada minggu lepas dan saya dimaklumkan Kabinet telah bersetuju untuk KKM membawa RUU berkenaan untuk bacaan kali pertama,” katanya.

Beliau berkata demikian kepada pemberita selepas merasmikan Majlis Sambutan Hari Tembakau Sedunia 2023 Peringkat Kebangsaan yang turut dihadiri Exco Kesihatan, Sumber Manusia dan Perpaduan negeri Ngwe Hee Sem dan Pengarah Kesihatan Pengarah Kesihatan negeri, Datuk Dr Rusdi Abd Rahman.

Mengulas lanjut, Lukanisman berkata, pelaksanaan RUU berkenaan perlu disegerakan kerana berdasarkan Kajian Kesihatan dan Morbiditi Kebangsaan (NHMS), pengguna rokok elektrik dalam kalangan remaja di negara ini mencatatkan peningkatan sebanyak 14.9 peratus kepada 307,109 orang pada tahun lepas berbanding 9.8 peratus atau 211,084 orang pada 2017.

Beliau berkata, berdasarkan jumlah statistik pada tahun lepas, sebanyak 242,849 pengguna terdiri dalam kalangan remaja lelaki manakala 64,260 orang adalah remaja perempuan.

“Peningkatan jumlah pengguna rokok elektronik dalam kalangan remaja amat membimbangkan, justeru bagi mengatasi isu dan masalah penggunaan produk merokok terutama dalam kalangan kanak-kanak dan remaja, kawalan undang-undang perlu diperkukuh melalui RUU berkenaan.

“Ini kerana remaja dan kanak-kanak pada masa kini sangat terdedah dengan lambakan dan tarikan pelbagai jenis produk merokok dan menerusi RUU berkenaan ia diharap dapat mencegah generasi muda daripada memulakan tabiat merokok,” katanya.- Bernama


Lucut PM, lantik pengganti kuasa budi bicara Agong

BANGI, 6 Safar 1442H, Khamis – Pelucutan jawatan Perdana Menteri akibat kehilangan undi kepercayaan majoriti ahli Dewan Rakyat dan pemilihan penggantinya adalah di bawah kuasa budi bicara atau prerogatif Yang di-Pertuan Agong.

Pengasas Jurisprudens Watan dan Penasihat Undang-Undang Universiti Malaysia Perlis (UniMAP), Datuk Dr Wan Ahmad Fauzi Wan Husain berkata, kedua-dua proses berkenaan adalah termaktub mengikut Perkara 43 (4) dan 40 (2) (a) Perlembagaan Persekutuan.

“Menurut Perkara 43(2)(a), Yang di-Pertuan Agong hendaklah terlebih dahulu melantik seorang Perdana Menteri untuk mempengerusikan jemaah menteri dalam kalangan ahli Dewan Rakyat, yang pada hemat atau pertimbangan baginda mungkin mendapat kepercayaan majoriti ahlinya.

“Kuasa lantikan berkenaan menjadi kuasa budi bicara Yang di-Pertuan Agong yang dijamin Perkara 40(2)(a).

“Amalan terdahulu menunjukkan Yang di-Pertuan Agong tidak mudah menerima dakwaan kehilangan undi kepercayaan majoriti ahli Dewan Rakyat di luar proses Parlimen, “ katanya menulis di Berita Harian hari ini.

Mengulas mengenai perkara sama, Dr Ahmad Fauzi berkata, Perkara 43 (4) membenarkan Yang di-Pertuan Agong untuk memperkenankan permintaan Perdana Menteri yang kehilangan undi kepercayaan majoriti bagi pembubaran Parlimen.

Jelasnya, sekiranya terbukti di Parlimen atau melalui amalan akuan berkanun bahawa Perdana Menteri Tan Sri Muhyiddin Yassin tidak lagi mendapat undi kepercayaan majoriti ahli Dewan Rakyat, maka beliau perlu menghadap Yang di-Pertuan Agong sama ada untuk meletak jawatan atau meminta pembubaran Parlimen.

“Pada ketika ini, barulah Yang di-Pertuan Agong berhak menggunakan prerogatif baginda sama ada menerima peletakan jawatan Perdana Menteri atau memperkenankan Parlimen dibubarkan.

“Dalam situasi ini, baginda tidak terikat pada permintaan Perdana Menteri kerana itu bukanlah suatu nasihat di bawah Perlembagaan Persekutuan,” katanya.

Terdahulu, Presiden PKR, Datuk Seri Anwar Ibrahim dalam sidang media mendakwa telah mendapat sokongan yang kukuh dan meyakinkan daripada Ahli Parlimen untuk membentuk Kerajaan Persekutuan yang baharu.

Beliau juga mendakwa, sudah mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di Institut Jantung Negara (IJN).

“Dengan sokongan dan majoriti kukuh dan meyakinkan, bermakna pada saat ini kerajaan Perdana Menteri, Tan Sri Muhyiddin Yassin telah jatuh.

“Jumlahnya kukuh dan meyakinkan, jauh daripada majoriti kecil,” katanya tanpa mendedahkan bilangan Ahli Parlimen yang menyokongnya.


31,140 belia bawah 35 tahun bankrap sejak 2014

KUALA LUMPUR, 9 Zulhijjah 1444H, Isnin – Seramai 31,140 belia berusia 35 tahun ke bawah telah didaftarkan sebagai bankrap sejak 2014 hingga Mei 2023 berdasarkan rekod Jabatan Insolvensi Malaysia (MDI), kata Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh.

Beliau berkata, prihatin terhadap situasi tersebut, kerajaan telah melaksanakan beberapa inisiatif termasuk memberi pelepasan kebankrapan kepada mereka yang diisytiharkan muflis dengan jumlah hutang berskala kecil di bawah RM50,000 yang memenuhi syarat bermula 1 Mac tahun ini.

“MDI juga telah meminda seksyen 5(1)(a) Akta Insolvensi 1967 (Akta 360) melalui Akta Insolvensi (Pindaan) 2020 (Akta A1624) yang diwartakan pada 22 Oktober 2020 dan berkuatkuasa sejak 1 Sept  2021.

“Pindaan bertujuan menetapkan nilai had minimum keberhutangan kepada RM100,000 yang secara tidak langsung membantu menurunkan peratusan bankrap didaftarkan dengan MDI termasuklah golongan belia,” katanya pada sesi soal jawab di Dewan Negara hari ini.

Beliau berkata demikian ketika menjawab soalan Senator Mohd Hasbie Muda yang ingin tahu jumlah belia yang muflis serta usaha kerajaan bagi membendung isu tersebut.

Selain itu, Ramkarpal berkata, kerajaan turut memperkenalkan peruntukan berkenaan pelepasan automatik pada tahun 2017 di bawah Akta 360.

Peruntukan pelepasan automatik tersebut katanya membolehkan golongan bankrap dilepaskan daripada kebankrapan dalam tempoh yang singkat iaitu tiga tahun daripada tarikh pemfailan Penyataan Hal Ehwal (PHE) dengan MDI.

“Kerajaan juga telah melakukan penambahbaikan kepada peruntukan pelepasan automatik melalui Rang Undang-undang Insolvensi (Pindaan) 2023 yang diluluskan di Dewan Rakyat pada 24 Mei lalu dan Dewan Negara pada 19 Jun ini,” katanya.

Selain itu, kerajaan melalui Bank Negara Malaysia telah memperkenalkan Prinsip Layanan Adil kepada Pengguna Kewangan dan Amalan Pembiayaan yang Bertanggungjawab bagi membantu orang ramai yang mengalami masalah keberhutangan serius.

“Institusi kewangan perlu memastikan peminjam yang menghadapi kesulitan membayar balik pinjaman dilayan dengan adil dan diberi pertimbangan sewajarnya,” katanya.- Bernama


Khutbah pesan jaga adab walau beza ideologi politik

BANGI, 1 Safar 1445H, Jumaat – Umat Islam diajar berlapang dada dan belajar menerima kenyataan dalam semua perkara termasuk berpolitik yang mana ianya tidak boleh terlalu berlebihan hingga lupa adab sebagai seorang muslim.

Khutbah Jabatan Agama Islam Selangor (Jais) berkata, perbezaan pendapat lumrah dalam kehidupan kerana Allah SWT menciptakan manusia dengan akal fikiran berbeza.

Katanya, dalam menangani perbezaan pendapat ini, perkara utama perlu dilakukan adalah meraikan perbezaan pendapat atau pandangan orang lain dengan adab utama atau sikap tasamuh iaitu berlapang dada.

“Mengambil kesempatan pada pertembungan dua kumpulan yang saling mengumpat, mencela dan menghina semasa kempen yang lalu, khatib ingin mengajak hadirin Jumaat sekalian supaya dari saat ini berhenti dari melakukan tindakan dan percakapan yang dilarang oleh agama dalam apa juga keadaan.

“Eratkan kembali tautan ukhuwah sesama saudara seislam, bak kata pepatah ‘air dicincang tidak akan putus’. Khatib juga menasihatkan semua jemaah supaya dapat menjaga adab, tatasusila dan saling menghormati antara satu sama lain walaupun kepada mereka yang berbeza ideologi politik dengan kita.

“Utamakan ukhuwah Islamiah berbanding ketaksuban yang melampau sehingga sanggup mengetepikan hubungan persaudaraan sesama Islam dek kerana perbezaan pandangan dan haluan dalam politik kepartian,” katanya.

Khatib turut mengingatkan langkah mempertahankan persaudaraan Islam adalah lebih utama daripada mempertahankan sikap berpolitik yang tidak matang.

Bahkan, jika berbeza pegangan akidah sekalipun, hubungan persaudaraan sesama manusia tetap perlu diteruskan dan dipelihara kerana inilah keutamaan adab dan akhlak ajaran Islam yang mulia.

“Jangan pula kita sesama keluarga, sanak saudara dan jiran tetangga jadi porak-peranda kerana sikap dan pendirian politik yang berbeza.

“Politik sebenarnya adalah indah dan cantik, tetapi telah dicacatkan oleh individu-individu tertentu maka kelihatanlah jijik, kerana menghancurkan persaudaraan, menghilangkan adab dan akhlak yang baik bahkan mencetuskan gejala fitnah dan tipu daya,” katanya.


Beberapa kawasan sekitar Lembah Klang terjejas akibat banjir

KUALA LUMPUR, 22 Rabiulakhir 1444H, Khamis – Hujan lebat berterusan sekitar Lembah Klang sejak malam tadi menyebabkan beberapa kawasan dilaporkan terjejas akibat banjir antaranya di Selangor melibatkan Sepang, Hulu Langat, Petaling dan Klang.

Menurut Sekretariat Jawatankuasa Pengurusan Bencana Negeri, Angkatan Pertahanan Awam Malaysia Negeri Selangor sebanyak tujuh PPS dibuka sejak awal pagi ini melibatkan perpindahan lebih 800 mangsa daripada kira-kira 200 keluarga.

PPS tersebut adalah Dewan Orang Ramai Gemilang, Taman Gemilang di Sepang; Sekolah Kebangsaan (SK) Ulu Semenyih dan Balai Raya Pekan Bangi Lama di Hulu Langat; Dewan Camelia Putra Height dan Masjid Putra Height di Petaling; Masjid Kampung Johan Setia dan Balai MPKK Kampung Jalan Kebun Batu 7 di Klang.

Manakala PPS di Sekolah Menengah Kebangsaan Jeram di Kuala Selangor serta Dewan Bagan Nakhoda Omar dan Dewan Simpang 5 di Sabak Bernam masih beroperasi sejak 11 November.

Pengarah Bomba Selangor, Norazam Khamis berkata, satu kejadian tanah runtuh berlaku awal pagi tadi di Taman Sri Jelok, Kajang melibatkan sebuah rumah teres dua tingkat  dan empat mangsa berusia 19 hingga 26 tahun berjaya diselamatkan.

Jurucakap Balai Bomba dan Penyelamat Kuala Lumpur berkata situasi sekitar ibu negara masih dalam keadaan terkawal meskipun hujan lebat pada awal pagi tadi, namun pemantauan anggota diteruskan terutamanya di kawasan hotspot.

Di MELAKA, jumlah mangsa banjir kekal 37 orang daripada 12 keluarga setakat 8 pagi ini melibatkan Kampung Bukit Tambun, Kampung Bukit Balai, Kampung Pulau, Kampung Belimbing dan Kampung Panchor.

Sekretariat Jawatankuasa Pengurusan Bencana Negeri Melaka dalam satu kenyataan memaklumkan kesemua mangsa terjejas melibatkan penduduk di daerah Alor Gajah yang ditempatkan di satu pusat PPS.

“Kesemua mangsa itu ditempatkan di PPS Dewan Pejabat Jawatankuasa Pembangunan dan Penyelarasan Dewan Undangan Negeri (Japerun) Durian Tunggal,” katanya.

Di JOHOR, tiga daerah masih terjejas dengan banjir kilat iaitu Tangkak, Kluang dan Segamat yang menunjukkan bilangan mangsa turun sedikit kepada 325 orang setakat 8 pagi ini berbanding 327 orang, malam tadi.

Jawatankuasa Pengurusan Bencana Daerah (JPBD), dalam kenyataan memaklumkan kesemua mangsa terdiri daripada 80 keluarga itu masih ditempatkan di lima PPS yang masih beroperasi, setakat ini.

“Seramai 39 orang ditempatkan di Balai Raya Kampung Batu Badak dan 14 orang masih berada di Dewan Komuniti Tasek, Segamat; manakala 32 orang di Dewan Utama Kampung Ithnin Maarof di Kluang.“

Di Sekolah Kebangsaan Simpang 5 Darat dan Sekolah Agama Simpang 5 Darat, Tangkak; menempatkan mangsa paling ramai, masing-masing 132 dan 108 orang berikutan banjir termenung,” menurut jawatankuasa itu.

JPBD turut memaklumkan paras air di Sungai Lenik (Ladang Cha’ah), Segamat mencatatkan paras bahaya dengan bacaan 6.09 meter.

Di PULAU PINANG, Penolong Pengarah Sektor Operasi Angkatan Pertahanan Awam (APM) Pulau Pinang, Mej (PA) Kamal Jakarinah berkata, PPS Dewan Banjir Desa Puri ditutup sepenuhnya petang semalam selepas banjir yang melanda kawasan tersebut pulih.

Di PERAK, mangsa banjir dilaporkan berkurangan kepada 540 orang daripada 153 keluarga setakat 9 pagi berbanding 579 orang daripada 159 keluarga pada 6 pagi tadi.

Kesemua mereka ditempatkan di tujuh PPS termasuk satu PPS baharu dibuka pada 11.30 malam semalam di Dewan Orang Ramai Kampung Kuak Luar di daerah Hulu Perak.

Daerah tersebut terus merekodkan penurunan mangsa banjir khususnya di Kampung Kuak Luar, Kampung Kuak Tengah, Kampung Ayer Panas dan Kampung Raja Kayu dengan 79 orang daripada 19 keluarga berbanding 118 orang daripada 25 keluarga.

Di KELANTAN, jumlah mangsa banjir terus merekodkan penurunan kepada 1,483 orang daripada 509 keluarga setakat pagi ini berbanding 1,677 orang daripada 557 keluarga semalam.

Berdasarkan portal Info Bencana Jabatan Kebajikan Masyarakat (JKM) kesemua mangsa banjir ketika ini ditempatkan di tujuh pusat pemindahan sementara (PPS) di daerah Pasir Mas. – Bernama